Siri II: Tiada makna kemerdekaan tanpa penghayatan hijrah

REALITI MENJELANG KEMERDEKAAN

Campur tangan British ke Tanah Melayu tidak berlaku secara kebetulan. Ia perlu dilihat dalam konteks agenda penjajahan British yang lebih besar lagi selepas kejatuhan Khilafah Turki Uthmaniyah dan terpecahnya umat Islam menjadi negara-negara kecil.

Apa yang British buat untuk memastikan pengaruh budaya, hegemoni politik dan kepentingan-kepentingan ekonominya terus terjamin dan tidak terusik ialah melalui helah-helah perundangan setelah mereka menguasai wilayah-wilayah dunia Islam ini ekoran Perang Dunia Pertama dan Kedua. Tanah Melayu (pada ketika itu) sudah pun terbahagi kepada Negeri-negeri Selat, Negeri-negeri Bersekutu dan negeri-negeri Tidak Bersekutu.

Pihak British sudah tentu tidak akan membiarkan begitu saja tanah-tanah jajahan Empayar British yang kaya dengan bahan mentah itu tanpa sebarang jaminan atau perlindungan.

Pelbagai infrastruktur dibina dan sistem pendidikan British diperkenalkan. Kerabat Diraja dan anak-anak mereka serta golongan bangsawan atau aristokrat merupakan “murid-murid terpilih” yang kemudian nanti akan menyambung pelajaran mereka di pusat-pusat “pendidikan” Empayar British.

Rakyat biasa yang bernasib baik dan berpeluang untuk mendapat bentuk pendidikan yang sama hanya akan “tersekat” di pejabat-pejabat yang dimiliki oleh Tuan Besar mereka, untuk bekerja sebagai kerani/peon, budak pejabat, pekerja am atau lebih baik sikit, menjadi guru.

Dalam tempoh beberapa tahun kemudiannya, Tanah Melayu sudah mempunyai simpanan dan bekalan individu-individu neo-British (Inggeris jadian) berkulitkan Melayu yang mencukupi.

Apa yang meresap masuk ke dalam pemikiran dan masyarakat Melayu muslim sesudah itu ialah pembanjiran sistem nilai, idea, pemikiran, pandangan hidup, ideologi dan pergerakan-pergerakan yang mengkhusus kepada ekosistem sosial, politik, moral dan agama penjajah, di mana Tuhan dan agama (Kristian) telah diusir keluar dari urusan-urusan hidup keduniaan dan sifir pergelutan hidup masyarakat.

Inilah “produk-produk” yang diimpot masuk ke dalam dunia Islam dan negara-negara umat Islam (termasuk Tanah Melayu dan kemudiannya Malaysia).

Format kemerdekaan yang dicadangkan atau ditawarkan oleh pihak British khususnya adalah sama di setiap negara Islam yang dijajah atau dimenanginya, dengan sedikit penyesuaian kepada adat dan amalan-amalan setempat. Negara-negara umat Islam yang menuntut atau berjuang untuk mencapai kemerdekaan secara senjata tidak sama formulanya dengan yang “memohon” kemerdekaan melalui meja rundingan secara damai.

Bagi Tanah Melayu pula, para pejuang kemerdekaan terpaksa menghadapi realiti bahawa terdapat pihak lain iaitu orang-orang China dan India yang didatangkan oleh penjajah British untuk bekerja di lombong-lombong bijih timah dan estet-estet getah milik para kapitalis Inggeris.

Parti-parti politik yang wujud kemudiannya diwarnai dengan pelbagai agenda dan platform yang bukan lagi didominasi oleh orang Melayu semata-mata.

Syarat-syarat khusus ditetapkan oleh penjajah British sebelum Tanah melayu dapat diberi kemerdekaan iaitu kewarganegaraan secara automatik kepada pendatang-pendatang dari China dan India. Sebagai gantinya, ‘warganegara-warganegara’ baru ini perlu menghormati (bukan lagi sebagai satu pilihan) hak-hak dan keistimewaan orang-orang Melayu, Bumiputera dan Raja-Raja serta kedudukan Islam sebagai Agama bagi Persekutuan Tanah Melayu.

Perjuangan parti-parti politik untuk mendapat kemerdekaan, baik yang berwajah Melayu, Islam dan etnik-etnik lain sebenarnya tidak terlepas daripada kerangka-kerangka yang ditetapkan oleh pihak British sendiri secara sedar atau tidak sedar.

Kemerdekaan yang dipaksakan, rundingan tentang isu-isu kewarganegaraan, hak-hak istimewa Melayu/Bumiputera, kedudukan Islam, bahasa Melayu dan Raja-raja … perlu dibaca dalam konteks agenda besar kedatangan para kolonialisme ini ke Tanah Melayu dan wilayah Nusantara.

‘Kemerdekaan’ yang dianugerahkan adalah dalam bentuk dan acuan yang direstui oleh penjajah British terlebih dahulu, walaupun dimulakan dengan laungan merdeka dan azan yang berkumandang di Stadium Merdeka.

MALAYSIA PASCA KEMERDEKAAN

Tidak ada sebarang keistimewaan atau keunikan yang berlaku dalam negara Malaysia selepas peristiwa bersejarah di Stadium Merdeka itu. Sistem, prasarana dan infrastruktur yang hampir lengkap sudahpun beroperasi untuk memastikan bayang-bayang British tidak hilang dari negara ini.

Pihak British tidak melupakan tujuan sebenar mereka datang ke Tanah Melayu seperti yang diungkapkan oleh R. J. Wilkinson sebelum ini. Mereka cuba memutuskan mata rantai negara yang baru ‘merdeka’ ini dari punca-punca kekuatan yang akan mencabar hegemoni dan dominasi British (Barat).

Golongan pemerintah atau pembuat-pembuat dasar negara masih lagi mewarisi minda penjajah, yang lebih dikenali sebagai Anglophiles. Warisan British ini kemudiannya telah diteruskan oleh negara Amerika Syarikat setelah kedudukan Britain sebagai kuasa besar telah dibayangi oleh kebangkitan Amerika Syarikat.

Akan tetapi agenda mereka tetap sama.

Kebangkitan kesedaran Islam di kalangan para pelajar Melayu yang melanjutkan pelajaran mereka ke negara-negara Arab khususnya Universiti Al Azhar di Mesir tetap gagal menggugat kedudukan dan pengaruh Barat yang terlalu kuat cengkamannya di tanah air.

Gelombang kesedaran Islam di kalangan generasi muda Melayu terpaksa berhadapan dengan iklim berleluasanya idea-idea demokrasi Barat, hak asasi manusia (termasuk hak untuk murtad), gerakan liberalisme, kebebasan peribadi dan seksual, gerakan-gerakan sivil, feminisme, hak-hak minoriti, industri hiburan dan seumpamanya.

Sekiranya umat Islam dan generasi mudanya tidak dapat dipisahkan dari memegang dan membawa Al-Quran, maka keluarkanlah Al-Quran dari hati, jiwa, perasaan, ruh dan hidup mereka!

REALITI SEMASA UMAT ISLAM

Tajuk mengenai keadaan semasa umat Islam hari ini sudah banyak diperkatakan oleh ramai orang. Dari masjid, surau hinggalah ke pusat-pusat pengajian tinggi serta media sosial, tajuk ini sentiasa berulang dan diulang-ulang oleh para penceramah, tokoh masyarakat dan para asatizah.

Ini menunjukkan betapa pentingnya umat Islam peka dengan keadaan semasa yang melingkungi mereka.

Saya mempunyai pemerhatian tersendiri tentang isu ini, seperti berikut.

Perbalahan dan pertelingkahan bangsa Melayu sudah memakan masa puluhan tahun mengenai politik kepartian dan perebutan kuasa. Masyarakat sudah muak dan meluat melihat bangsa Melayu saling bertelagah dan bermusuhan.

Di dalam dunia politik, bangsa dan umat ini tidak mempunyai agenda yang kukuh untuk mengislah masyarakat dan menentukan hala tuju politik yang berkesan. Yang berlaku adalah sebaliknya – mandat dan kepercayaan yang dikhianati, prinsip yang mudah digadai, matlamat perjuangan yang diselewengkan, kerjasama dengan musuh umat Islam dan bangsa tidak terurus dengan baik dan sempurna.

Sekalipun terdapat bibit-bibit kerjasama dan permuafakatan politik, ia masih bersandarkan maslahat politik kepentingan dan keghairahan untuk kekal berkuasa atau merampas kuasa. Perjuangan politik bukan lagi didasarkan kepada nilai syarak sebagai penentu setiap keputusan, pendirian dan tindakan mereka.

Sedangkan, umat dan bangsa ini memiliki lebih banyak persamaan daripada perbezaan.

Di sudut yang lain pula, umat juga disibukkan dengan pertelingkahan dan perbalahan yang sama dalam masalah-masalah keagamaan, khususnya dalam topik-topik furu’/khilafiyah dalam Fiqah, dan permasalahan Hadis dan akidah.

Manakala pengisian, pengajaran, kuliah dan ceramah agama dipaparkan dan disampaikan dengan cara yang terpisah dari realiti hidup dan masalah umat kontemporari. Para penceramah dan ulama lebih gemar membahaskan bab Taharah, Solat dan Fiqh yang sempit.

Tidak ada yang suka memberi penekanan tentang pentadbiran negara, politik antarabangsa, jenayat, muamalat, pertanian, memakmurkan muka bumi, hubungan antarabangsa dan kewangan, yang semuanya sudah dibahaskan oleh para ulama terdahulu di dalam kitab-kitab Fiqah mereka.

Sangat menghairankan dan menyedihkan, dari puluhan jilid kitab-kitab Fiqah yang dikarang oleh para ulama pelbagai mazhab mengenai hampir semua urusan hidup dunia, para ulama dan penceramah kita lebih suka memilih cara mudah untuk mengambil bab-bab tertentu sahaja untuk dikitar semula dalam setiap ceramah mereka.

Kedua-dua realiti di atas sudah cukup untuk menghabiskan saki baki tenaga yang masih ada pada umat ini, melumpuhkan kekuatan mereka, memundurkan mereka dalam industri perekonomian dan pembangunan serta mencacatkan mereka dalam persaingan untuk mengatasi monopoli dan dominasi pihak musuh umat.

Di celah-celah kacau bilau dalam urusan politik dan agama, musuh mengambil kesempatan untuk membiarkan generasi muda semakin lalai dengan hiburan, keseronokan dan cara hidup bebas merdeka, tanpa peduli akan peranan dan tanggungjawab sebagai pewaris risalah Islam dan pemimpin masa depan.

Belum cukup dengan gambaran yang mendebarkan ini, umat Islam dan bangsa Melayu hari ini terpaksa berhadapan dengan pelbagai cabaran dan ancaman dari setiap sudut. Ancaman dari dalam berupa hasutan syaitan, desakan hawa nafsu, kecintaan kepada dunia, ketakutan terhadap kematian, kerakusan dan tamak haloba untuk berkuasa, mengkhianati amanah dan kepercayaan, mengamalkan rasuah dan melakukan dosa dan maksiat.

Ancaman luar pula ialah kebanjiran ideologi ciptaan manusia yang ingin menguasai minda dan pemikiran, gerakan-gerakan liberal, sekular, evangelis dan kemurtadan.

Di sisi lain pula adalah gerakan-gerakan untuk merungkaikan Islam dari Perlembagaan, mencabar kedaulatan umat dan bangsa, memprovokasi kesabaran dan mengapi-apikan kesatuan dan kesepakatan umat dan bangsa, mencetuskan perbalahan dan perseteruan antara kaum dan usaha gigih musuh-musuh Islam untuk memecah belahkan barisan umat Islam yang dahulunya bercerai berai.

Terdapat usaha gigih dari mereka yang berkepentingan untuk mencairkan jati diri individu muslim, kucar-kacirkan institusi kekeluargaan, menghancurkan ikatan pernikahan suami isteri, merosakkan pemikiran anak-anak muda, merangsang pemberontakan terhadap institusi-institusi Islam, melumpuhkan kegiatan ekonomi umat Islam dan menghalang umat dan bangsa dari kembali bersatu padu dan bersaudara.

Ini adalah di antara realiti berat yang terpaksa di hadapi dan ditanggung pada hari ini.

SEMANGAT KEMERDEKAAN YANG BERHIJRAH

Bersempena ulang tahun ke-63 kemerdekaan negara dari cengkaman penjajah British, yang turut berlaku dalam bulan Muharam tahun 1442 Hijrah, sudah tiba masanya umat Islam dan bangsa Melayu untuk kembali mencari punca-punca kekuatan, kemuliaan dan kedaulatan yang sudah lama terlepas dari tangan dan genggaman.

Peristiwa Hijrah Nabi Muhammad SAW yang sering diulang dan diraikan setiap tahun tidak akan membawa apa-apa kesan yang hakiki sekiranya kita tidak menterjemahkan tuntutan-tuntutannya berdasarkan kehendak-kehendak dan perkembangan semasa.

Setiap kali peristiwa agung Hijrah ini disebut, ia seharusnya membangkitkan kesedaran kepada kita bahawa tidak ada sesuatu yang lebih berharga dari melaksanakan tanggungjawab untuk memerdekakan umat dan bangsa dari belenggu perhambaan.

Demi risalah agung inilah generasi umat terdahulu sanggup korbankan segala harta, keluarga, kepentingan, kehendak dan keinginan. Tanpa segala prasarana atau jaminan kemenangan, umat Islam generasi terdahulu memikul tanggungjawab untuk mengislah masyarakat dan menyelamatkan manusia dari kehancuran dan kemusnahan.

Negara Malaysia sudah puluhan tahun merdeka secara zahirnya dari penjajahan British (Barat). Akan tetapi jiwa perhambaan kepada sistem dan nilai hidup Barat masih bersarang lagi di dalam hati dan jiwa umat. Ketundukan dan belenggu ini lebih sukar untuk dipecahkan kerana ia sudah bertapak dan bersarang lama di dalam jati diri masyarakat.

Tidak ada ertinya kemerdekaan tubuh badan selagi mana jiwa dan nurani umat dan bangsa masih lagi terbelenggu. Belenggu inilah yang menyekat dan menghalang umat dan bangsa supaya bangkit dari kelalaian, kemalasan, ketakutan untuk mencari unsur-unsur kekuatan dan kembali menggenggam kedaulatan, kemuliaan dan kepimpinan yang telah hilang.

Hukum Allah dan peraturan alam tetap tidak akan berubah. Proses dan agenda transformasi bangsa sudah ditetapkan dan segala formulanya terbentang di depan mata. Usaha-usaha untuk membangunkan kembali binaan peradaban manusia di atas acuan Tauhid tidak dapat dicapai dalam sekelip mata.

Tidak ada jalan pintas ke arah itu.

“Sesungguhnya Allah tidak akan mengubah keadaan suatu kaum, sebelum kaum itu sendiri mengubah apa yang ada pada diri mereka” (Surah. Ar-Ra’d : Ayat 11).

“Kamu adalah sebaik-baik umat yang dilahirkan untuk manusia, menyuruh kepada yang makruf dan mencegah dari yang mungkar dan kamu beriman kepada Allah”. (Surah Al Imran : Ayat 110).

Pihak penjajah sangat maklum bahawa bangsa yang merdeka pada zahirnya, tetapi masih terbelenggu jiwa dan semangatnya tidak akan mampu atau berani mencabar dominasi dan penguasaan penjajah. Umat dan bangsa ini perlu dibiarkan tidur nyenyak dalam keselesaan meraikan kemerdekaan yang tidak bernilai.

Tujuan mereka datang ke Tanah Melayu masih belum sempurna lagi iaitu menyekat tertegaknya kedaulatan Islam dan syariat di negara ini. Justeru, mereka akan tetap meneruskan agenda untuk memasung jiwa bangsa Melayu dan umat Islam dalam belenggu perhambaan.

Satu-satunya jalan untuk memecahkan belenggu ini ialah dengan kembali mengikuti jalan para perintis peradaban Tauhid ini.

Tiada makna bagi kemerdekaan kita tanpa hijrah yang membebaskannya!

Mohd Luttfi Abd Khalid
Pengerusi iPeguam/Pemerhati politik

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Pendapatan 50 peratus rakyat Malaysia susut akibat pandemik: FICO

KUALA LUMPUR, 30 Zulkaedah 1443H, Khamis – Pandemik COVID-19 terbukti memburukkan lagi keadaan kewangan pengguna perbankan runcit di Malaysia dengan 50 peratus atau seorang daripada setiap dua pengguna mengalami impak negatif membabitkan pendapatan masing-masing.

Malah, menurut Laporan Jangkaan Pengguna Perbankan Pasca Pandemik RFI Global 2022 yang disediakan untuk FICO, kesan kewangan itu turut dirasai oleh golongan mewah di negara ini.

“Dalam kalangan pelanggan kaya dalam perbankan Malaysia, 43 peratus mencatat pendapatan yang berkurangan akibat pandemik manakala separuh daripada keseluruhan pelanggan runcit turut mengalami impak negatif.

“Hampir separuh daripada golongan kaya atau 46 peratus mengalami masalah pinjaman tertunggak iaitu hanya tiga peratus lebih rendah berbanding pasaran perbankan runcit yang meluas di Malaysia,” kata FICO.

Pendapatan yang terjejas itu menyebabkan dua daripada setiap lima orang kaya Malaysia berhasrat untuk mengurangkan perbelanjaan (40 peratus) sebagaimana tindakan yang ingin diambil oleh 39 peratus pelanggan perbankan runcit.

Laporan itu turut mendedahkan bahawa persekitaran kewangan yang tidak menentu itu bagaimanapun tidak menghalang majoriti pelanggan perbankan runcit Malaysia yang berhasrat mengekalkan atau meningkatkan pelaburan masing-masing (77 peratus) dengan sebahagian besarnya merancang untuk mengekalkan atau menambah simpanan (82 peratus) manakala ramai yang mempertimbang untuk menukar penyedia perbankan pada tahun ini.

FICO berkata, peningkatan kecenderungan menukar penyedia pinjaman itu adalah yang tertinggi membabitkan golongan kaya atau mereka yang memiliki sekurang-kurangnya RM200,000 dari segi pegangan yang boleh dilaburkan.

“Di Malaysia, lima peratus daripada pelanggan perbankan runcit dan golongan kaya telah berbuat demikian pada 2021. Angka itu dijangka sekurang-kurangnya meningkat dua kali ganda pada tahun ini dengan 10 peratus daripada pelanggan runcit dan 14 peratus golongan kaya mahu berbuat demikian,” katanya.

Antara alasan utama yang diberikan oleh responden itu adalah perubahan persekitaran peribadi (31 peratus), konsolidasi atau penyatuan akaun yang mana mereka kini mempunyai akaun deposit (25 peratus), keinginan mendapatkan akses pilihan produk dan perkhidmatan pelaburan serta pengurusan kekayaan yang lebih baik (24 peratus) selain perubahan dari segi deposit gaji (21 peratus).

Laporan itu turut menunjukkan perubahan corak perbankan pengguna berikutan impak kewangan akibat pandemik.

Pengarah Kanan Penyelesaian Pengurusan Keputusan FICO bagi Asia Pasifik, Aashish Sharma berkata, pandemik itu terbukti memburukkan lagi keadaan kewangan bagi pelanggan tanpa mengira kelas pendapatan masing-masing.

“Apabila tabiat meminjam dan perbelanjaan terjejas, pelanggan akan mencari jalan untuk meningkatkan kekayaan serta simpanan mereka. Oleh itu, bank-bank perlu lebih proaktif untuk mengenal pasti keperluan pelanggan dan mengutamakan pendekatan yang dapat meredakan kebimbangan kewangan selain memastikan produk mereka menepati kemampuan serta keperluan pembiayaan pelanggan.

“Pihak bank juga perlu memahami keperluan pelanggan secara lebih mendalam atau berisiko kehilangan mereka kepada pesaing dan penyedia alternatif.

“Usaha mengekalkan kepuasan pelanggan semata-mata juga tidak lagi penting sebaliknya pengalaman mereka perlu sentiasa dipertingkatkan. Langkah menjadikan aspek yang berteraskan pelanggan (sebagai keutamaan) adalah kunci untuk memastikan penyampaian pengalaman yang lebih khusus selain dapat mengekalkan pelanggan,” katanya.

Dalam pada itu, menyentuh aspek penekanan ke arah digital, laporan itu menyatakan ramai responden Malaysia (47 peratus) masih mengutamakan aspek lokasi atau jarak cawangan dan mesin juruwang automatik sebagai penentu utama pemilihan penyedia perbankan selain kepentingan menyediakan perkhidmatan digital.

Sebanyak 72 peratus pelanggan perbankan runcit Asia Pasifik memilih produk teknologi kewangan berbanding pilihan menggunakan perkhidmatan utama bank mereka.

Jumlah itu adalah yang tertinggi di Malaysia (94 peratus) yang mana pelanggan mengakui berbuat demikian kerana mahukan kemudahan penggunaan, penjimatan masa serta proses permohonan yang lebih mudah, kata FICO.

Kaji selidik tersebut telah dijalankan pada 2021 oleh sebuah syarikat penyelidikan bebas yang menepati standard industri dan melibatkan 1,003 golongan dewasa Malaysia serta 12,885 pengguna di Australia, New Zealand, Singapura, Indonesia, India serta Thailand. – Bernama


RCI turut siasat pelan pemulihan TH ketika zaman PH

BANGI, 7 Zulhijjah 1442H, Sabtu – Kerajaan tidak mengecualikan siasatan terhadap Pelan Pemulihan dan Penstrukturan Lembaga Tabung Haji (TH) ketika pentadbiran Pakatan Harapan (PH).

Oleh itu, Suruhanjaya Siasatan Diraja (RCI) TH tetap akan menyiasat pelan berkenaan yang membabitkan isu-isu kontroversi ketika TH di bawah pemerintahan PH sebelum ini, termasuk penjualan aset dan anak syarikatnya.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pihaknya menerima banyak aduan kekecewaan bahawa RCI yang ditubuhkan kerajaan dikatakan mengecualikan siasatan terhadap pelan pemulihan pada zaman PH.

Bagaimanapun, beliau berkata, kekeliruan itu telah dijelaskan oleh Kementerian Kewangan yang menyatakan bahawa skop siasatan RCI TH akan turut merangkumi langkah-langkah pemulihan yang dilaksanakan sehingga 2020.

“Pengecualian yang diberikan kepada Pelan Pemulihan dan Penstrukturan TH yang sedang dilaksanakan pada ini masa ini, seperti yang disebut dalam kenyataan media Timbalan Perdana Menteri pula sebenarnya merujuk kepada pelan baru yang sedang dilaksanakan di bawah kerajaan Perikatan Nasional.

“Kenyataan ini sama sekali tidak memberi pengecualian kepada Pelan Pemulihan dan Penstrukturan TH semasa zaman PH,” katanya dalam kenyataan, hari ini.

Beliau berkata, kerajaan PH sebelum ini dilihat lebih selesa mendedahkan tuduhan kegagalan TH kepada media, tetapi tidak mampu untuk memulakan pendakwaan jenayah kepada mana-mana individu.

“Strategi ‘blame game’ ini dilihat memberi impak buruk kepada keyakinan pendeposit dan menimbulkan keresahan kepada sebahagian besar umat Islam yang sayang kepada TH.

“Apa yang lebih menyedihkan, tidak banyak pelaburan baru yang dilaksanakan sehingga menjejaskan pendapatan dan juga agihan keuntungan kepada para pendeposit TH,” katanya.

Ahmad Marzuk berkata, kerajaan PN memilih pendekatan menyiasat semua dakwaan membabitkan TH, bermula tahun 2014 untuk mengembalikan keyakinan pendeposit dan memastikan agensi itu ditadbir dengan tujuan asal penubuhannya.

“Kerajaan hari ini konsisten dengan pendirian untuk meneruskan RCI kerana begitu banyak dakwaan-dakwaan yang tidak elok melibatkan aset-aset ummah.

“Hasil siasatan RCI ini sangat penting bagi membersihkan nama TH  dan mengembalikan semula keyakinan pendeposit kepada TH,” katanya.


Amirudin pertahan DUN Sungai Tua

SHAH ALAM, 25 Muharram 1445H, Sabtu – Menteri Besar Selangor, Datuk Seri Amirudin Shari berjaya mempertahankan kerusi Dewan Undangan Negeri Sungai Tua selama empat penggal berturut-turut sejak mula bertanding di kawasan itu pada 2008.

Amirudin daripada Pakatan Harapan menang dengan majoriti 5,185 undi dalam pertembungan tiga penjuru pada Pilihan Raya Negeri hari ini.

Berdasarkan data keputusan Suruhanjaya Pilihan Raya malam ini, beliau memperoleh 19,678 undi menewaskan calon Perikatan Nasional Muhammad Hanif Jamaluddin yang mendapat 14,493 undi dan calon Bebas Suman Gopal yang hanya meraih 430 undi.

Pada Pilihan Raya Umum ke-14, Amirudin mempertahankan kerusi itu dengan majoriti 11,374 undi selepas meraih 17,446 undi mengalahkan N.Rawisandran (Barisan Nasional), Mohammad Ibrahim (PAS) dan Badrul Hisam Md Zin (Bebas). – Bernama


Hati-hati ada pihak menyamar pegawai SPRM

BANGI, 2 Jamadilawal 1442H, Khamis – Orang ramai dinasihat membuat pengesahan kepada Suruhanjaya Pencegahan Rasuah Malaysia (SPRM) jika dihubungi oleh pihak yang mendakwa sebagai pegawai suruhanjaya itu atau timbalan pendakwa raya (TPR).

Saranan itu disuarakan selepas SPRM menahan empat individu yang mengambil wang rasuah daripada pihak yang sedang disiasat suruhanjaya itu, kononnya mereka boleh menyelesaikan kes berkenaan.

Ketua Pesuruhjaya SPRM, Datuk Seri Azam Baki berkata, kes berkenaan terbongkar hasil kerjasama daripada mangsa terbabit.

“Oleh itu, SPRM menasihatkan orang ramai agar berhati-hati dengan taktik yang digunakan oleh suspek seumpama ini iaitu mendakwa mengenali rapat pegawai kanan SPRM, menunjukkan gambar-gambar bersama pegawai kanan SPRM.

“… menunjukkan kad-kad tertentu kononnya milik pegawai kanan SPRM dan Timbalan Pendakwa Raya di SPRM serta menunjukkan gambar-gambar berada di premis dan program-program pencegahan SPRM,” katanya dalam kenyataan hari ini.

Mengulas lanjut, beliau berkata, taktik berkenaan digunakan bagi meyakinkan mangsa terbabit sekali gus bertujuan mendapatkan wang rasuah.

“SPRM tidak akan berkompromi dan akan mengambil tindakan sewajarnya jika perkara berkenaan turut membabitkan mana-mana pegawai SPRM,” katanya.


Malaysia kecewa PBB gagal henti keganasan Israel

KUALA LUMPUR, 5 Syawal 1442H, Isnin – Malaysia mengulangi kekecewaannya terhadap ketidakmampuan Majlis Keselamatan Pertubuhan Bangsa-Bangsa Bersatu (PBB) yang gagal menghentikan keganasan Israel terhadap penduduk Palestin, kata Menteri Luar Datuk Seri Hishammuddin Tun Hussein.

“Ini merupakan sesi ketiga Majlis Keselamatan PBB dalam minggu ini dan masih belum ada satu kenyataan yang dikeluarkan mengenai situasi semasa di Palestin,” katanya dalam satu kenyataan pada Isnin.

Disebabkan tiada sebarang tindakan daripada Majlis Keselamatan PBB, beliau berkata Malaysia, selaras dengan kenyataan bersama Brunei dan Indonesia mendesak Perhimpunan Agung PBB untuk segera mengadakan Sesi Khas bagi menghentikan konflik di Palestin.

“PBB perlu mendesak Israel mematuhi undang-undang antarabangsa serta Piagam PBB,” tambahnya.

Beliau berkata demikian semasa perbahasan terbuka Majlis Keselamatan PBB secara sidang video mengenai keadaan di Timur Tengah pada Ahad, Malaysia turut menggesa Majlis Keselamatan PBB untuk melaksanakan tanggungjawab utamanya bagi memastikan situasi keselamatan dan keamanan di rantau itu.

Malaysia juga mahu pihak Majlis Keselamatan PBB menggunakan mekanisme sedia ada bagi mengelak berlakunya keganasan dan kehilangan lebih banyak nyawa di Palestin.

Malaysia juga menekankan tiga perkara penting di VTC Majlis Keselamatan PBB, pertama Majlis Keselamatan PBB perlu bertindak segera dan memikul tugasnya yang termaktub di bawah Piagam PBB.

Kedua, Malaysia mendesak Majlis Keselamatan PBB bertegas dan bersatu suara serta bertindak pantas terhadap siri serangan oleh rejim Israel;

Ketiga, Malaysia juga menyeru Majlis Keselamatan PBB untuk mengkaji semula cadangan yang terkandung dalam laporan Setiausaha Agung pada 2018, A / ES-10/794, mengenai penempatan pasukan bersenjata PBB atau pemerhati tidak bersenjata bagi meningkatkan perlindungan ke atas rakyat Palestin.

Hishammuddin berkata Malaysia tidak akan sesekali mengiktiraf tindakan pencerobohan dan rampasan tanah milik rakyat Palestin oleh Israel bagi tujuan perluasan penempatan haram mereka, dan menambah bahawa Malaysia turut mengutuk sekeras-kerasnya pengusiran rakyat Palestin daripada kediaman mereka, termasuk yang menetap di kawasan Sheikh Jarrah dan Silwan di Baitulmaqdis.

“Sekali lagi, Malaysia mengutuk sekeras-kerasnya serangan dan pencerobohan berterusan oleh tentera Israel serta pengusiran rakyat Palestin dan umat Islam yang sedang beribadah di Masjid Al-Aqsa,” katanya.

Jumlah kematian akibat serangan Israel di Semenanjung Gaza pada Ahad meningkat kepada 197, termasuk 58 kanak-kanak dan 34 wanita, menurut Kementerian Kesihatan Palestin. Jumlah yang cedera telah mencecah 1,235 orang, sementara banyak bangunan musnah atau rosak.

Ketegangan baru-baru ini yang bermula di Baitulmaqdis Timur pada bulan Ramadan merebak ke Gaza setelah para pejuang Palestin di sana berjanji akan membalas serangan Israel terhadap Masjid Al-Aqsa dan Sheikh Jarrah jika serangan mereka tidak dihentikan.

Israel menduduki Baitulmaqdis Timur, lokasi Al-Aqsa berada, semasa perang Arab-Israel 1967. Ia menceroboh seluruh kota pada 1980 dalam tindakan yang tidak pernah diiktiraf oleh masyarakat antarabangsa. – Bernama


Keputusan Mahkamah Persekutuan berkaitan seks luar tabii tamparan hebat kepada Perikatan Nasional

GEMPAR baru-baru ini Mahkamah Persekutuan memutuskan bahawa badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

1. Bagi saya ini adalah tamparan hebat kepada kerajaan Perikatan Nasional (PN) terhadap usaha pemerkasaan undang-undang Syariah di Malaysia. Walaupun kes ini berlaku di Selangor, tidak bermaksud kerajaan-kerajaan negeri lain yang diperintah oleh PN boleh mengambil lengah.

Inilah masanya kerajaan yang ditunjangi oleh parti Melayu dan Islam memanfaatkan kuasa yang ada untuk mengangkat Mahkamah Syariah di tempat yang selayaknya.

2. Malulah kepada kerajaan Pakatan Harapan (PH) yang mampu mengubah buku Teks Sejarah Tingkatan 4 mengikut selera nafsu mereka walaupun mereka hanya berkuasa tidak sampai 2 tahun.

Mana jasa yang mahu ditinggalkan PN kepada agenda pemerkasaan mahkamah Syariah di Malaysia? Adakah usaha Rang Undang-Undang (RUU)355 tinggal hanya pada nama?

3. Kerajaan PN jangan mudah alpa dan tenggelam dalam permainan perebutan angka di Parlimen, sehingga tiada masa untuk mempertahankan martabat perundangan Syariah.

Apa guna berpolitik dan menjadi pemimpin Islam di Parlimen sekiranya tiada sensitiviti jika puak liberal dan anti perundangan Syariah bersorak ketika maksiat liwat diwartakan bukan bidang kuasa mahkamah Syariah.

4. Magnitud hukuman yang dikatakan lebih berat di Mahkamah Sivil berbanding Mahkamah Syariah bukanlah isu yang ingin diperjuangkan kerana hukuman yang berat bukan objektif utama dalam perundangan syariah.

Apa yang dibimbangkan, kes ini dijadikan rujukan untuk mengecilkan lagi skop mahkamah syariah terhadap pelbagai kesalahan dan maksiat yang lain.

5. Betul, bukan mudah menjadi pemimpin. Bukan mudah untuk memartabatkan perundangan syariah. Tapi ingatlah bukan mudah juga untuk berhadapan dengan hisab Allah SWT di akhirat nanti, tambahan pula apabila kepimpinan itu diminta dan direbut.

Namun apabila kuasa sudah dalam dakapan kenapa dibiar begitu sahaja?

Mohd Nasrul Muhaimin
YDP ISMA Dungun


Keadaan makin kritikal, Khalil Awawdeh dipindah ke hospital

RAMALLAH, 3 Syawal 1443H, Rabu – Tahanan Palestin yang mogok lapar selama lebih tiga bulan telah dipindahkan ke hospital berikutan keadaan kesihatannya semakin merosot, menurut Suruhanjaya Hal Ehwal Banduan.

Jurucakap suruhanjaya, Hassan Abed-Rabbu berkata, Perkhidmatan Penjara Israel (IPS) memutuskan untuk memindah Khalil Awawdeh dari klinik Penjara Ramleh ke Hospital Assaf Harofeh yang berpangkalan di Tel Aviv berikutan kemerosotan itu.

Katanya, keputusan berkenaan diambil ketika perbicaraan mahkamah mengenai kesnya atas permintaan peguam.

Khalil, 40, dari bandar Idhna di daerah selatan Tebing Barat, telah melancarkan mogok lapar selama 63 hari sebagai membantah penahanan pentadbiran ke atasnya yang dilakukan tanpa pertuduhan atau perbicaraan.

Dia ditahan pada 27 Disember 2021 di sel kurungan bersendirian di kemudahan tahanan terkenal Ofer, barat Ramallah sebelum dipindahkan ke klinik Penjara Ramleh berikutan kemerosotan tahap kesihatannya.

Khalil dilaporkan mengalami sakit kepala, sakit sendi, keletihan, aritmia, muntah yang kerap serta kehilangan berat badan ketara sehingga lebih 20 kilogram.

Sehingga kini, IPS terus menolak untuk mempertimbang permohonannya supaya penahanan pentadbiran ke atasnya ditamatkan. – Agensi


India bakal pintas China, miliki populasi paling ramai di dunia

NEW DELHI, 28 Ramadan 1444H, Rabu – India dijangka bakal menjadi negara paling ramai penduduk di dunia, mengatasi China dengan tambahan hampir 3 juta lagi penduduk pada pertengahan tahun ini, menurut data dikeluarkan pada hari Rabu oleh Pertubuhan Bangsa-Bangsa Bersatu (PBB).

Data demografi daripada ‘State of World Population Report, 2023’ Tabung Penduduk Pertubuhan Bangsa-Bangsa Bersatu (UNFPA), menganggarkan populasi India kini pada 1,428.6 juta atau 1.4286 bilion berbanding 1.4257 bilion untuk China.

Amerika Syarikat adalah satu pertiga jauh, dengan anggaran penduduk 340 juta, data menunjukkan. Data itu mencerminkan maklumat yang tersedia setakat Februari 2023, kata laporan itu.

Pakar populasi yang menggunakan data sebelumnya dari PBB telah mengunjurkan India akan melepasi China bulan ini. Tetapi laporan terbaru daripada badan global itu tidak menyatakan tarikh bila perubahan itu akan berlaku.

Pegawai penduduk PBB berkata, adalah tidak mungkin untuk menentukan tarikh kerana ‘ketidakpastian’ tentang data yang keluar dari India dan China, terutamanya sejak banci terakhir India dijalankan pada 2011 dan banci seterusnya pada 2021 telah ditangguhkan kerana pandemik.

Walaupun India dan China akan menyumbang lebih daripada satu pertiga daripada anggaran populasi global sebanyak 8.045 bilion, pertumbuhan penduduk di kedua-dua gergasi Asia telah menjadi perlahan, pada kadar yang lebih pantas di China berbanding di India.

Tahun lepas, populasi penduduk China jatuh buat kali pertama dalam enam dekad, satu pusingan bersejarah yang dijangka menandakan permulaan tempoh kemerosotan yang panjang dalam bilangan rakyatnya dengan implikasi yang mendalam terhadap ekonominya dan dunia.

Pertumbuhan penduduk tahunan India purata 1.2 peratus sejak 2011, berbanding 1.7 peratus dalam 10 tahun sebelumnya, menurut data kerajaan.

“Penemuan tinjauan India menunjukkan bahawa kebimbangan penduduk telah meresap ke dalam sebahagian besar orang awam.

“Namun, bilangan penduduk tidak seharusnya mencetuskan kebimbangan atau menimbulkan amaran. Sebaliknya, ia harus dilihat sebagai simbol kemajuan, pembangunan dan aspirasi jika hak dan pilihan individu ditegakkan,” kata Wakil UNFPA India, Andrea Wojnar dalam satu kenyataan. – Agensi


Keputusan kemasukan IPTA esok

BANGI, 21 Zulhijjah 1443H, Khamis – Keputusan permohonan melanjutkan pengajian ke peringkat sijil, asasi dan diploma Sesi Akademik 2022/2023 bagi lepasan Sijil Pelajaran Malaysia (SPM) akan diumumkan esok.

Keputusan permohonan itu turut membabitkan lanjutan pengajian Politeknik, Kolej Komuniti dan Latihan Kemahiran Awam (ILKA), menurut Kementerian Pengajian Tinggi (KPT).

KPT berkata, keputusan boleh disemak secara dalam talian mulai 22 Julai jam 12 tengah hari hingga 31 Julai jam 5 petang di beberapa pautan atau melalui aplikasi Mobile UPUPocket di telefon pintar.

“Pengesahan setuju terima tawaran dan surat tawaran boleh dicetak mulai 23 Julai hingga 31 Julai 2022 di laman web Institusi Pendidikan Tinggi Awam (IPTA) dan ILKA.

“Surat tawaran rasmi akan dikeluarkan oleh IPTA dan ILKA kepada yang berjaya mulai 23 Julai 2022 setelah calon membuat pengesahan setuju terima tawaran dalam tempoh yang dinyatakan,” katanya dalam kenyataan, hari ini.

Sehubungan itu, KPT berkata, hanya pemohon yang gagal mendapat tawaran program pengajian sahaja boleh mengemukakan permohonan rayuan melalui UPUOnline bagi kemasukan UA dan Politeknik di http://upu.mohe.gov.my dalam tempoh 10 hari mulai esok jam 12 tengah hari hingga 31 Julai jam 5 petang.

Sementara, rayuan ke Kolej Komuniti dan ILKA boleh dimajukan terus ke institusi berkenaan tanpa melalui UPUOnline.

“Tawaran tempat bagi sesi akademik 2022/2023 adalah muktamad dan sebarang permohonan pertukaran program pengajian dan IPTA/ILKA tidak dibenarkan.

“Dasar pemilihan rayuan adalah tertakluk kepada kekosongan tempat yang ditawarkan mengikut program pengajian selepas pendaftaran pelajar baharu selesai dilaksanakan,” katanya.


17 kanak-kanak terbunuh di Yaman sejak Januari

KAHERAH, 21 Jamadilakhir 1443H, Isnin – Kira-kira 17 kanak-kanak terbunuh di Yaman bulan ini akibat pertempuran berterusan di negara yang dilanda perang itu, kata Tabung Kanak-Kanak Pertubuhan Bangsa-Bangsa Bersatu (UNICEF).

Pengarah wilayah UNICEF untuk Timur Tengah dan Afrika Utara, Ted Chaiban dalam satu kenyataan berkata, angka itu hampir dua kali ganda daripada jumlah keseluruhan pada Disember lalu.

Katanya, lebih 10,000 kanak-kanak cedera mahupun terbunuh di negara itu sejak 2014.

“Jumlah sebenar mungkin jauh lebih tinggi,” katanya sambil menggesa pesaing Yaman yang berperang dan negara mempunyai pengaruh ke atas mereka untuk menghormati undang-undang antarabangsa dan melindungi orang awam, termasuk kanak-kanak, pada setiap masa.

Katanya, fasiliti awam termasuk kemudahan pendidikan serta perubatan tidak seharusnya menjadi sasaran dan perlu sentiasa dihormati.

Yaman dilanda keganasan dan ketidakstabilan sejak 2014, apabila Houthi – yang bersekutu dengan Iran – menawan sebahagian besar negara itu, termasuk Sanaa.

Konflik itu menyebabkan salah satu krisis kemanusiaan paling teruk di dunia, dengan hampir 80 peratus atau sekitar 30 juta orang memerlukan bantuan dan perlindungan kemanusiaan.

Menurut anggaran Pertubuhan Bangsa-Bangsa Bersatu (PBB), lebih 13 juta orang dalam bahaya kebuluran. – Agensi


PAS Kelantan persoal bagaimana nak laksana PRU musim tengkujuh

BANGI, 9 Rabiulawal 1444H, Khamis – Timbalan Menteri Besar Kelantan, Datuk Mohd Amar Nik Abdullah mempersoalkan bagaimana mahu melaksanakan Pilihan Raya Umum ke-15 (PRU15) dalam keadaan negara berdepan musim tengkujuh.

Atas dasar itu, PAS Kelantan tetap dengan pendirian untuk tidak membubarkan Dewan Undangan Negeri (DUN).

“Kelantan khususnya turut berdepan banjir setiap tahun dan kerajaan negeri sedang membuat persiapan menghadapi bencana.

“Pengalaman kita di Kelantan memang sentiasa banjir. Bagaimana kita mahu melaksanakan pilihan raya dalam musim banjir.

“Sebab itu kita kekal pendirian dan tidak mahu bubar DUN sehingga Mei tahun depan,” katanya.

Mengulas lanjut, Naib Presiden PAS itu berkata, kerajaan sepatutnya memberi tumpuan membantu rakyat, bukan mengadakan pilihan raya.

Katanya, masalah ekonomi juga antara sebab PAS tidak mahu membubarkan DUN dan akan memberi perhatian kepada menangani kesusahan rakyat.

Terdahulu, Timbalan Presiden PAS, Datuk Seri Tuan Ibrahim Tuan Man memaklumkan perkara sama dipersetujui tiga negeri ditadbir parti itu iaitu Kelantan, Terengganu dan Kedah.


PM tak wajib letak jawatan meski tiada sokongan majoriti

BANGI, 4 Muharram 1443H, Jumaat – Perdana Menteri tidak wajib meletak jawatan meskipun gagal memperoleh sokongan majoriti undi percaya di Dewan Rakyat.

Pakar Perlembagaan, Dr Muhammad Fathi Yusof berkata, tindakan peletakan jawatan bukanlah satu kemestian untuk seorang Perdana Menteri walaupun selepas didapati hilang kepercayaan Ahli Parlimen.

Beliau berkata, kaedah itu terpakai kerana Yang di-Pertuan Agong boleh melantik Perdana Menteri baharu tanpa perlu menunggu peletakan jawatan penyandang sedia ada.

“Jawatan Perdana Menteri sedia ada terbatal dengan terlantiknya Perdana Menteri baru iaitu seorang anggota Dewan Rakyat yang mendapat kepercayaan majoriti ahli untuk menjawat jawatan itu.

“Cara ini paling baik untuk memastikan negara sentiasa ada Perdana Menteri,” katanya dalam kenyataan hari ini.

Dr Muhammad Fathi berkata, langkah tu juga dapat mengelakkan situasi ketidaktentuan dalam pemerintahan akibat ketiadaan Perdana Menteri dan Jemaah Menteri.

“Tambahan pula, dalam situasi wabak COVID-19 dan kesukaran mengadakan pilihan raya umum, ketidaktentuan pentadbiran perlu dielakkan,” katanya.

Mutakhir ini, situasi politik negara berada dalam keadaan tidak menentu selepas kepimpinan Tan Sri Muhyiddin Yassin didakwa hilang sokongan majoriti, selepas beberapa Ahli Parlimen UMNO menarik sokongan terhadap Perdana Menteri dan Perikatan Nasional (PN).

Keadaan itu menyebabkan pelbagai pihak terutama daripada pembangkang mendesak Muhyiddin meletakkan jawatan sebagai Perdana Menteri.

Susulan itu, satu usul undi percaya terhadap kepimpinan Muhyiddin dijangka dikemukakan dalam Dewan Rakyat pada 7 September ini.


Longgar sekatan, kes di Turki meningkat kepada 12,381

ISTANBUL, 15 Zulhijjah 1442H, Ahad – Kes baharu COVID-19 di Turki melonjak kepada 12,381 pada Sabtu (24 Julai), tahap tertinggi sejak pertengahan Mei.

Menurut data Kementerian Kesihatan, pada masa sama 58 orang dilaporkan meninggal dunia akibat COVID-19.

Jangkitan itu masih jauh berbanding gelombang pada bulan April-Mei ketika kes COVID-19 baharu mencecah lebih 60,000.

Bagaimanapun kes menurun kepada 4,418 pada 4 Julai selepas pelaksanaan sekatan pergerakan ketat yang berakhir pada pertengahan Mei.

Sebahagian besar sekatan terakhir dilonggarkan bulan ini. – Agensi


Sabah rekod 4 lagi kluster baharu libat institusi pendidikan

KOTA KINABALU, 3 Rejab 1443H, Sabtu – Kluster COVID-19 melibatkan institusi pendidikan di Sabah terus mencatatkan peningkatan dengan empat lagi kluster baharu bagi kategori itu dikesan semalam.

Menteri Kerajaan Tempatan dan Perumahan Sabah Datuk Masidi Manjun berkata ia sekali gus menyaksikan 16 kluster institusi pendidikan dikesan di negeri itu sejak Januari.

Beliau berkata empat kluster baharu institusi pendidikan itu ialah Kluster Jalan Tandek dan Kluster Jalan Taman Beringin di Kota Marudu serta Kluster Jalan Pendidikan Ranau dan Kluster Sungai Batang Batu Sepuluh di Sandakan.

Jurucakap COVID-19 Sabah itu berkata Kluster Jalan Tandek melibatkan kes indeks pelajar asrama lelaki Sekolah Menengah Kebangsaan (SMK) Tandek I berusia 15 tahun yang dikesan positif menerusi saringan pada 17 Januari lepas manakala saringan terhadap 43 rakan asrama serta sekelas mendapati 34 lagi positif menjadikan jumlah kumulatif kes bagi kluster itu ialah 35.

“Kluster Jalan Taman Beringin pula melibatkan pelajar perempuan SMK Bandau berusia 17 tahun yang dikesan positif pada 19 Januari sebelum menjalani pemeriksaan di Hospital Queen Elizabeth II.

“Saringan ke atas 49 kontak rapat mendapati 24 lagi kes positif menjadikan jumlah kumulatif 25 kes termasuk 19 kes baharu hari ini terdiri daripada pelajar asrama, harian dan kakitangan sekolah,” menurutnya dalam kenyataan .

Masidi berkata Kluster Jalan Pendidikan Ranau pula tercetus apabila kes indeks, yang merupakan pelajar asrama lelaki SMK Mat Salleh berusia 19 tahun, dikesan positif COVID-19 pada 31 Januari melalui ujian saringan kendiri selepas mula bergejala pada 29 Januari dan terus dikuarantin pada hari sama.

“Saringan terhadap 87 rakan sebilik, asrama dan sekelas pelajar Tingkatan Enam itu mendapati 24 lagi kes positif menjadikan jumlah kumulatif 25 kes,” katanya.

Bagi Kluster Sungai Batang Batu Sepuluh pula, Masidi berkata ia melibatkan pelajar perempuan Maktab Rendah Sains Mara Tun Mohammad Fuad Stephens di Sandakan berumur 16 tahun yang dikesan mula bergejala demam pada 25 Jan.

“Saringan terhadap 101 kontak rapat mendapati 49 lagi kes positif terdiri daripada pelajar asrama, guru dan kontak keluarga menjadikan jumlah kumulatif 50 kes termasuk 36 kes baharu hari ini,” katanya sambil menambah semua pelajar dan kontak rapat bagi setiap kluster adalah dalam kategori satu serta dua, dan mereka telah diasing serta diberikan rawatan lanjut.

Secara keseluruhan, beliau berkata Sabah mencatatkan peningkatan kes baharu hampir dua kali ganda hari ini iaitu 909 berbanding 476 semalam iaitu yang tertinggi sejak 30 September tahun lepas menjadikan jumlah kumulatif kes COVID-19 di negeri itu 250,440. – Bernama


NGO lapor polis dakwa buku teks Sejarah Tingkatan 4 diseleweng

BANGI, 10 Rejab 1442H, Isnin – Wakil Gabungan NGO-NGO Melayu membuat laporan polis berhubung fakta di dalam Buku Teks Sejarah Tingkatan 4 yang didakwa telah diselewengkan.

Laporan polis dibuat wakil Yayasan Kasih Tauhid – salah satu daripada gabungan Pertubuhan-Pertubuhan Pembela Islam (PEMBELA) – Puan Seri Fatini Yaacob awal pagi tadi di Balai Polis Seksyen 9, Shah Alam.

Menurut wakil gabungan NGO-NGO tersebut, laporan polis itu dibuat supaya pihak polis dapat menjalankan siasatan terperinci terhadap penerbitan buku ini dan mengharamkannya daripada menjadi buku teks para pelajar.

Dakwanya, buku teks sejarah tingkatan 4 KSSM mengandungi unsur-unsur fakta yang telah dimanipulasikan dan memasukkan elemen Malaysian Malaysia dalam isi kandungannya.

Antara perkara yang dibangkitkan dalam laporan tersebut ialah usaha mengagungkan pihak komunis dan mengiktiraf mereka sebagai pejuang kemerdekaan, dakwanya seperti dilapor Samudera.my.

Selain daripada memasukkan elemen komunis sebagai pejuang kemerdekaan, buku teks Sejarah tingkatan 4 itu juga mengangkat tokoh gerakan kiri nasionalis Melayu radikal dan mengiktiraf sumbangan mereka dalam perjuangan kemerdekaan.

“Penerangan mengenai gerakan nasionalis radikal terlalu terperinci. Tajuk-tajuk berkaitan seperti Gerakan Nasionalis Radikal Melayu, Gabungan Putera-AMCJA, Sumbangan Nasionalis Radikal, Cadangan Putera AMCJA dan Perlembagaan Rakyat.

“Paling menonjol ada keratan akhbar HARTA yang berjudul Kemuncak Perjuangan Putera AMCJA yang dilihat tiada apa-apa signifikan kecuali untuk menerapkan ideologi,” katanya.


Negara Arab sepakat kutuk pelampau Denmark bakar al-Quran

DUBAI, 4 Ramadan 1444H, Ahad – Negara-negara Arab mengecam tindakan biadab pelampau Islamophobia di Denmark ekoran membakar al-Quran dan bendera Turkiye, Jumaat lalu.

Terdahulu, kumpulan anti-Islam sayap kanan, Patrioterne Gar Live menyiarkan rakaman di Facebook memaparkan penyokong membawa sepanduk dengan mesej Islamophobia ketika membakar senaskah al-Quran dan bendera Turkiye di hadapan Kedutaan Turkiye di Copenhagen.

Kementerian Luar Turkiye mengecam insiden itu dan menyifatkannya sebagai ‘jenayah kebencian’, termasuk menolak alasan perbuatan keji berkenaan di bawah hak kebebasan bersuara.

Justeru, kementerian itu menggesa pihak berkuasa Denmark mengambil tindakan terhadap pelaku bagi memastikan kejadian sama – yang menggugat keharmonian sosial – tidak berulang lagi.

Susulan itu juga, negara-negara Arab lain turut bersuara menentang tindakan pelampau, selain menyifatkan perbuatan berkenaan sengaja menimbulkan kebencian terhadap umat Islam, apatah lagi ketika bulan Ramadan.

Jurucakap Kementerian Luar Negeri dan Ekspatriat Jordan, Sinan Majali berkata, perbuatan itu seolah sengaja menimbulkan kebencian dan perkauman.

“Membakar al-Quran adalah tindakan kebencian yang serius dan manifestasi Islamophobia yang menghasut keganasan dan penghinaan terhadap agama, selain tidak boleh dianggap satu bentuk kebebasan bersuara,” katanya dalam kenyataan.

Sementara itu, Kementerian Luar Kuwait turut memberi amaran bahawa tindakan membakar al-Quran berisiko mencetuskan tindak balas kemarahan umat Islam di seluruh dunia.

Kementerian menggesa pelaku untuk bertanggungjawab dan memastikan kebebasan bersuara tidak disalahgunakan bagi tujuan menyinggung Islam atau agama lain.

Pada masa sama, Qatar juga mengutuk tindakan keji berkenaan dan memberi amaran bahawa insiden itu akan mendorong peningkatan berbahaya yang menyasarkan umat Islam.

Kementerian Luar Qatar mengulangi semula penolakan negara itu terhadap semua bentuk ucapan kebencian berdasarkan kepercayaan, bangsa atau agama.-  Agensi


Israel koyak lagi!

PRISON Break 2021 – Penjara Gilboa, Israel.

Mereka koyak – sekali lagi!

Penjara ini terletak di utara Palestin dan dibina pada tahun 2004 berhampiran penjara Shatta di daerah Beesan. Ia adalah penjara keselamatan tinggi dan dikatakan sebagai penjara paling kebal dan paling canggih yang menempatkan para tahanan Palestin.

Untuk makluman, Israel kini sedang memenjarakan lebih kurang 4,750 orang tahanan di dalam berbelas-belas penjara yang di antara para tahanan itu termasuk 42 orang wanita, 200 orang kanak-kanak dan 550 tahanan pentadbiran.

Tindakan melarikan diri oleh enam orang tahanan Palestin ini dari penjara yang paling ketat dan kebal awal hari ini merupakan satu tamparan keras yang sangat memalukan institusi keselamatan dan kerajaan Israel sendiri.

Bagi rakyat Palestin, kejayaan enam orang saudara mereka melarikan diri dengan penuh nekad dan berani dari penjara musuh telah diraikan dengan penuh kegembiraan.

Seolah-olah mereka mengejek dan memperli ‘kecanggihan jentera keselamatan dan sistem penjara’ Israel. Sebelumnya, rejim penjajah ini telahpun dikalahkan sebanyak tiga kali di dalam siri-siri serangan ke atas wilayah Palestin yang diduduki.

Dengan alat bantuan apakah keenam-enam tahanan Palestin ini melarikan diri?

Hanya dengan tangan mereka!

Tangan-tangan rakyat Palestin jugalah yang membakar tayar, menerbangkan belon-belon pembakar dan menyalakan unggun-unggun api yang besar siang dan malam, agar pihak musuh sedar bahawa penjajahan dan pencerobohan ini tidak akan dibiarkan tanpa perlawanan.

Insiden terkantoinya ‘kehebatan’, ‘kecanggihan’ dan ‘kekebalan’ sistem pertahanan dan penjara ini bagaikan tamparan yang sangat pedih, persis seperti mana tumbukan padu Khabib Nurmagomedov tepat ke arah Conor McGregor yang angkuh dan sombong!

Tahun 2004: “Kami telah mengambil pengajaran dari percubaan melarikan diri melalui terowong di Penjara Megiddo dan Shetta. Tidak ada siapapun yang akan berjaya melarikan diri dari Gilboa”. – Perkhidmatan Penjara Israel.

6 September 2021: Enam tahanan politik Palestin menggali terowong keluar dan membebaskan diri dari Penjara Gilboa!

Drama bersiri Prison Break selama lima musim pun tidak dapat menyamai kehebatan enam pahlawan Palestin yang pemberani ini!

Mohd Luttfi Abd Khalid


MCA berada tahap terendah ketika ini, kata bekas presiden

JOHOR BAHRU, 13 Muharam 1445H, Isnin – “MCA berada pada tahap terendah dari segi politik. Presidennya harus sedar MCA telah kehilangan kerusi tradisi dalam dua Pilihan Raya Umum (PRU) berturut-turut.

“Tidak mungkin calon dalam Pilihan Raya Negeri (PRN) ini akan mendapat undi,” kata bekas Presiden MCA, Tan Sri Dr Chua Soi Lek mengulas realiti ketidakstabilan parti perkauman itu ketika ini.

Beliau berkata, untuk kekal relevan, MCA perlu bangkit, mengukuhkan parti dan mempunyai idea inovatif.

Malah, beliau juga menggesa parti itu menghentikan pertelingkahan mengenai bekas pemimpinnya.

Dr Chua berkata, mana-mana pemimpin politik harus berasa malu jika ahli parti mula menyerang bekas pemimpin ketika acara rasmi.

Beliau berkata demikian susulan wujud pertelingkahan di kalangan ahli parti ketika majlis makan malam anjuran anggota MCA dari lima bahagian di Sekijang di Segamat.

Beliau berkata, acara perpaduan itu bertukar menjadi ‘pertunjukan yang memalukan dan menyedihkan’.

“Seorang ahli parti MCA menjadi tumpuan utama dalam usahanya melobi jawatan tinggi dalam pemilihan parti MCA pada September, dengan mencemarkan nama baik saya.

“Ahli MCA itu membuat tuduhan palsu tentang saya, dan saya hairan, presiden tidak cuba menghalangnya,” katanya seperti dilapor NST.

Dr Chua berkata, kejadian itu berlaku kira-kira dua minggu lalu semasa majlis makan malam anjuran MCA yang bertemakan Makan Malam Perpaduan, di hadapan Presiden MCA, Datuk Wee Ka Siong dan ahli MCA lain, yang akhirnya mencetuskan pergaduhan sehingga kerusi dibaling dan ada kecederaan dilaporkan.

“Jadi, sudah tiba masanya bergerak ke hadapan dengan langkah yang akan menjadikan MCA relevan, daripada menimbulkan kekecohan yang tidak perlu dalam kalangan ahli,” katanya.


Wanita BERJASA zahir dukacita kes dera  kanak-kanak 4 tahun

BANGI, 4 Jamadilakhir 1444H, Rabu – Masyarakat sekeliling perlu lebih peka sekiranya mengetahui sebarang kes penderaan membabitkan kanak-kanak di dalam komuniti setempat.

Ini kerana, kes penderaan kanak-kanak sukar dikesan memandangkan seringkali berlaku dalam lingkungan rumah sendiri, membabitkan individu terdekat yang sepatutnya bertanggungjawab sebagai pelindung.

Atas sebab itu, pihak bertanggungjawab seperti Jabatan Kebajikan Masyarakat (JKM) dan polis tidak boleh campur tangan kecuali sekiranya menerima aduan.

Sehubungan itu, Ketua Wanita BERJASA, Dr Fadilah Ashari menggesa masyarakat untuk turut mengambil perhatian terhadap persekitaran sekeliling yang membabitkan kanak-kanak.

“Mereka adalah golongan yang wajib dilindungi sesuai dengan Dasar Kanak-Kanak Negara yang menjamin hak kelangsungan hidup.

“…dapatkan perlindungan, perkembangan dan penyertaan kanak-kanak agar dapat menikmati peluang dan ruang untuk mencapai perkembangan holistik dalam persekitaran kondusif,” katanya.

Beliau berkata, terdapat perubahan situasi tertentu yang merisikokan kanak-kanak itu didera tanpa pengetahuan pihak berkuasa.

“Contohnya, seseorang kanak-kanak itu diletakkan di bawah perlindungan JKM kerana kes membabitkan keluarga atau ibu bapanya, kemudian berlaku perubahan situasi di mana hak perlindungan daripada JKM ditarik balik oleh mahkamah kerana ada waris yang menuntut.

“Kadang-kadang proses beginilah berlakunya keadaan di mana kanak-kanak itu mungkin teraniaya bila sekiranya tiada pemantauan yang baik daripada pihak JKM,” katanya.

Oleh itu, Wanita BERJASA melihat perlu adanya ruang penambahbaikan yang boleh dilakukan pihak berkepentingan dalam isu keselamatan dan perlindungan kanak-kanak bagi mengelakkan lagi kes penderaan berulang.

“Wanita BERJASA merakamkan rasa dukacita atas kematian seorang kanak-kanak berusia 4 tahun yang disyaki menjadi mangsa penderaan pihak yang menjaganya.

“Pihak berkuasa sedang menjalankan siasatan dan akan membawa pesalah ke muka pengadilan,” katanya.

Terdahulu, seorang kanak-kanak lelaki berusia empat tahun meninggal dunia, semalam selepas dipercayai menjadi mangsa dera di Senggarang, Batu Pahat.

Suspek iaitu kakak kandung mangsa, rakan kakaknya dan pengadu kini direman tujuh hari bermula Ahad lalu sehingga 31 Disember ini.


Zahid menghadap Sultan Nazrin

IPOH, 20 Rabiulakhir 1442H, Ahad – Presiden UMNO, Datuk Seri Ahmad Zahid Hamidi tiba di Istana Kinta di sini pagi ini, dipercayai untuk menghadap Sultan Perak Sultan Nazrin Shah bagi menyembah maklum pendirian parti berhubung kemelut terkini politik negeri itu.

Kenderaan membawa beliau dilihat memasuki pintu masuk Istana Kinta pada 9.47 pagi tadi.

Malam tadi, Ahmad Zahid yang juga Ahli Parlimen Bagan Datuk, menghadiri mesyuarat khas Badan Perhubungan UMNO Perak di sini.

Kemelut politik negeri ini bermula selepas Menteri Besar Datuk Seri Ahmad Faizal Azumu daripada Bersatu, gagal memperoleh sokongan majoriti ahli Dewan Undangan Negeri (ADUN) dalam usul keyakinan ADUN terhadap menteri besar yang dikemukakan pada persidangan Dewan Undangan Negeri (DUN), Jumaat lepas.

Dalam undian sulit yang dijalankan, Ahmad Faizal yang juga ADUN Chenderiang hanya mendapat 10 undi, berbanding 48 menolak manakala satu berkecuali.

DUN Perak merangkumi 25 ADUN Barisan Nasional (BN) yang kesemuanya daripada UMNO, DAP (16), Amanah (5), Bersatu (5), PKR (3) dan PAS (3), manakala Gerakan dan Bebas masing-masing satu kerusi. – Bernama


PRN tak jejas pelajar universiti

BANGI, 2 Muharam 1445H, Khamis – Pelaksanaan pengundian di enam negeri pada Pilihan Raya Negeri (PRN) 12 Ogos depan tidak menjejaskan pelajar universiti di negara ini.

Menteri Pendidikan Tinggi, Datuk Seri Mohamed Khaled Nordin berkata, pihaknya mendapati kebanyakan mahasiswa telah selesai menjalani peperiksaan dan berada di kampung pada tarikh tersebut.

“Setakat ini, hanya dua universiti didapati masih dalam tempoh peperiksaan, namun tidak terjejas kerana tiada kelas dan peperiksaan pada hari berkenaan.

“Sekarang pelajar sedang menjalani peperiksaan. Pada hari mengundi kebanyakan universiti dah habis peperiksaan, memang tengah cuti dan pelajar dah ada di kampung masing-masing,” katanya.

Bagaimanapun, Mohamed Khaled tidak mendedahkan dua universiti yang masih berada dalam tempoh peperiksaan pada tarikh mengundi PRN itu.

“PRN hanya melibatkan enam negeri, jadi ramai pelajar beri pandangan peperiksaan sewajarnya diteruskan, jadi memang tak ada cuti (untuk pulang mengundi),” kataanya.

Terdahulu, Suruhanjaya Pilihan Raya (SPR) mengumumkan PRN di keenam-enam negeri dijalankan secara serentak dengan 12 Ogos ditetapkan sebagai tarikh pengundian, manakala tarikh penamaan calon pada 29 Julai dan pengundian awal pada 8 Ogos.


Selangor bekalkan 10,000 ayam sehari mulai 1 Jun

BANGI, 23 Syawal 1443H, Selasa – Sebanyak 10,000 ekor ayam sehari akan dibekalkan kerajaan Selangor bagi menampung permintaan di pasaran bermula 1 Jun ini.

Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani Selangor, Ir Izham Hashim berkata, ayam itu akan dibekalkan menerusi Program Intervensi Ehsan yang telah dilaksanakan pada Februari lalu sehingga Hari Raya Aidil Adha depan.

Inisiatif itu adalah kerjasama dengan Lembaga Pemasaran Pertanian Persekutuan (FAMA) dan Perbadanan Kemajuan Pertanian Selangor (PKPS), dengan pembukaan sebanyak 67 cawangan di seluruh negeri.

“Kita ada 67 cawangan di seluruh negeri Selangor dengan pengeluaran sebanyak 4,000 ekor ayam sehari.

“Namun kita akan meningkatkan pengeluaran ayam kepada 10,000 ekor ayam mentah sehari, perkara itu masih dalam proses dan di peringkat akhir perbincangan.

“Ia bagi menampung kekurangan bekalan ayam di pasaran sekarang ini, dan inisiatif itu akan bermula 1 Jun ini sehingga Aidil Adha nanti,” katanya seperti dilapor akhbar tempatan.

Izham berkata, kerajaan negeri akan menyediakan dana untuk memastikan bekalan ayam sentiasa ada dan dijual mengikut harga pasaran.

Antara insiatif lain yang akan dilaksanakan adalah menerusi tindakan pengeluar ayam membaiki benih-benih makanan dan juga baka ayam.

“Selain itu, Perbadanan Kemajuan Pertanian Selangor (PKPS) akan menjadi integrasi untuk ternak dan bantu isu masalah ayam ini,” katanya.


Palestin putuskan semua bentuk hubungan dengan Israel

TEBING BARAT, 16 Zulhijjah 1444H, Rabu – Seorang pegawai Palestin menafikan laporan negara haram Israel mengenai penyelarasan keselamatan dengan Tel Aviv – di tengah-tengah serangan ganas di bandar Jenin, Tebing Barat.

Pada hari Isnin, tentera pengganas Israel melancarkan operasi ketenteraan terbesarnya dalam tempoh lebih 20 tahun di Jenin, membunuh sekurang-kurangnya 10 rakyat Palestin dan mencederakan lebih 100 yang lain.

Sebagai protes terhadap serangan Israel, Pihak Berkuasa Palestin memutuskan untuk menggantung semua bentuk hubungan dan penyelarasan keselamatan dengan Tel Aviv.

Tetapi laporan media Israel mencadangkan bahawa penyelarasan keselamatan antara Ramallah dan Tel Aviv masih diteruskan.

“Pihak keselamatan Palestin komited dengan keputusan kepimpinannya untuk menghentikan penyelarasan keselamatan dengan Israel,” katanya.

Beliau juga berkata, laporan Israel mengenai penyelarasan keselamatan bertujuan untuk mencipta kekeliruan.

Serangan ke atas Jenin berlaku semasa keadaan tegang di Tebing Barat yang diduduki sejak beberapa bulan kebelakangan ini, dengan serangan berulang kali dari tentera haram Israel ke bandar-bandar Palestin.

Hampir 190 rakyat Palestin telah dibunuh oleh tentera pendudukan Israel sejak awal tahun ini, dan sekurang-kurangnya 25 warga Israel juga telah terbunuh dalam serangan berasingan dalam tempoh yang sama, menurut Kementerian Kesihatan. – Agensi


‘Saya tak nampak PRU15 rakyat akan tolak UMNO’

KUALA LUMPUR, 7 Syaaban 1442H, Ahad – Persepsi rakyat terhadap UMNO khususnya berkaitan pemimpinnya perlu diperbaiki dalam meraih kembali kepercayaan rakyat menjelang Pilihan Raya Umum ke-15 (PRU15), kata Naib Presiden UMNO Datuk Seri Mahdzir Khalid.

Beliau berkata rakyat mengetahui rekod prestasi UMNO ketika mentadbir dan membangunkan negara, namun kebanyakan mereka masih mempunyai isu kepercayaan dalam memberikan sokongan kepada parti itu.

“Kita (UMNO) kena dilihat bahawa pemimpin-pemimpin yang ada ini menginsafi apa yang telah berlaku pada PRU14,” katanya kepada Bernama di sini.

Tanggal 9 Mei 2018 menyaksikan Pakatan Harapan (PH) memenangi PRU14 sekali gus menamatkan pemerintahan 61 tahun Barisan Nasional (BN), yang ditunjangi UMNO.

Ditanya mengenai perdebatan dalam kalangan ahli parti mengenai pemimpin terpalit kes mahkamah yang boleh membantutkan usaha membina semula UMNO, Mahdzir berkata perkara itu perlu ditangani dengan rasional dan bijaksana bagi mengelak perpecahan dalam parti.

Katanya, UMNO telah melalui pelbagai krisis sepanjang hampir 75 tahun penubuhannya termasuk pengharaman parti itu pada 1988, penubuhan parti serpihan UMNO iaitu Semangat 46 dan pemecatan Timbalan Presiden parti Datuk Seri Anwar Ibrahim, yang kemudiannya membentuk PKR.

Oleh itu, Mahdzir berpendapat ahli dan pimpinan parti perlu kembali kepada asas perjuangan dalam memelihara kepentingan negara bangsa serta bermuafakat dalam mengharungi krisis semasa.

Beliau berkata Perhimpunan Agung UMNO pada 27 dan 28 Mac ini akan menjadi medan bagi ahli dan pimpinan parti itu bersolidariti dalam menetapkan hala tuju parti bagi persiapan menghadapi PRU15 termasuk berhubung kerjasama dengan parti PAS dan Bersatu.

Selain itu, beliau berkata UMNO juga perlu mengemukakan ‘tawaran baharu’ kepada rakyat yang mendambakan perubahan seiring keperluan masa kini.

Sebagai contoh, katanya usaha digitalisasi negara menjadi agenda penting untuk dilaksana secara menyeluruh kerana capaian Internet berkualiti merupakan keperluan bagi rakyat masa kini.

“Kita kena meyakinkan (rakyat), UMNO boleh buat apa yang mereka nak dan ada tawaran baharu untuk rakyat,” katanya.

Sementara itu, Ahli Parlimen Padang Terap itu menyifatkan pendulum politik kembali berayun ke arah UMNO dan BN selepas ditolak majoriti rakyat dalam PRU14.

“Saya tidak nampak PRU15 ini rakyat akan menolak UMNO tetapi kita nak lihat sekuat mana ayunan pendulum itu kepada UMNO dan BN,” tambahnya.

Parti itu menemui momentum dengan memenangi tujuh daripada 12 Pilihan Raya Kecil (PRK) selepas PRU14, dengan empat PRK terawal dimenangi PH sebelum BN mendapat rentak kemenangan bermula di PRK kelima di Cameron Highlands pada Januari 2019. – Bernama


Ada berita baik untuk veteran ATM: Hishammuddin

PUTRAJAYA, 20 Syawal 1443H, Sabtu – Ada berita baik akan diumumkan dalam masa terdekat bagi menghargai perjuangan dan pengorbanan veteran Angkatan Tentera Malaysia (ATM) antaranya mengenai tribunal pengampunan bekas tentera serta menambah baik perkara berkaitan pencen terbitan untuk balu tentera.

Menteri Kanan Pertahanan Datuk Seri Hishammuddin Tun Hussein berkata, keperluan veteran ATM yang menyentuh kepada kebajikan dan pembelaan nasib mereka akan diteruskan dan usahanya memimpin Kementerian Pertahanan sembilan bulan lepas akan membawa lebih banyak berita gembira.

“Namun, ia perlu menunggu masa yang sesuai untuk diumumkan kerana ia melibatkan kementerian dan jabatan lain serta perkara bersandarkan kepada peruntukan yang kini sedang dalam perbincangan.

Saya beri jaminan mana-mana yang dapat diselesaikan, kita akan umum dalam masa terdekat. Dua perkara yang saya sebut itu dah sampai ke tahap saya, boleh umum dalam masa terdekat,” katanya.

Beliau berkata demikian dalam sidang media selepas menyempurnakan upacara perbarisan veteran ATM sempena Sambutan Ulang Tahun Persatuan Veteran ATM ke-100, di Dataran Pahlawan Negara, hari ini.

Hishammuddin berkata, veteran ATM boleh menyuarakan keinginan mereka tetapi perlu juga memahami kedudukan kehendak mereka dengan cabaran keadaan semasa.

“Antaranya memerlukan perancangan kewangan negara yang cukup teliti terutamanya ketika negara masih dalam usaha untuk pulih semula daripada kesan pandemik selama lebih dua tahun ini.

Isu yang dibangkitkan veteran, datang dan pergi mengikut zaman tetapi kewujudan veteran serta maruah tersebut mesti dipertahankan dan untuk mempertahankan kedudukan persatuan dan perjuangan itu bukan bersandarkan kepada wang ringgit tetapi kepada pegangan nilai perjuangan yang sinonim dengan bekas anggota ATM,” katanya.

Hishammuddin juga memberi jaminan akan meneruskan apa yang dirancang ketika beliau memegang portfolio Menteri Pertahanan pada 2013 hingga 2018 dan kerajaan selama ini prihatin dan proaktif dalam memenuhi tuntutan veteran ATM.

Sementara itu, Hishammuddin berkata, inisiatif peluang kerjaya kedua bagi veteran ATM itu berterusan ke peringkat akar umbi.

“Sebagai contoh, kedai di persekitaran 3,500 unit rumah Program Satu Rumah Satu Anggota diberi keutamaan kepada veteran untuk memulakan perniagaan dan projek Kapal Tempur Pesisir di Lumut yang diteruskan melibatkan vendor veteran ATM,” katanya.

Mengulas mengenai cadangan pembinaan hospital khusus untuk veteran ATM yang diumumkan beliau pada tahun 2018, Hishammuddin menjelaskan ketika itu banyak perkara yang dicadangkan namun isu itu perlu dikaji semula untuk melihat sama ada ia sesuatu yang realistik untuk dilaksanakan dalam masa terdekat.

Hishammuddin sebelum ini menjadi Menteri Pertahanan pada 2013 hingga 2018 dan dilantik sebagai Menteri Luar pada 2020. Beliau kembali menjadi Menteri Pertahanan pada Ogos 2021 di bawah pimpinan Perdana Menteri Datuk Seri Ismail Sabri Yaakob.

Turut hadir majlis itu, Panglima ATM Jen Tan Sri Affendi Buang dan Presiden Persatuan Veteran ATM Datuk Sharuddin Omar. – Bernama

.

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


COVID-19: 5 hari tanpa kes, Shanghai rekod 3 jangkitan baharu

SHANGHAI, 19 Syawal 1443H, Jumaat – Shanghai melaporkan kes baharu COVID-19 di luar kawasan dikuarantin buat kali pertama selepas lima hari tiada kes jangkitan direkodkan.

Tiga kes baharu direkodkan itu menyebabkan sekatan yang lebih ketat di sebuah daerah, namun rancangan China untuk menamatkan penutupan berpanjangan di seluruh bandar pada 1 Jun masih kekal.

Kes jangkitan dikesan di luar kawasan kuarantin di sebuah daerah pada 19 Mei, sementara kes juga dilaporkan meningkat di dalam kawasan yang dikawal ketat.

Tiga kes yang direkodkan adalah daripada keluarga sama, yang sudah selesai mendapatkan tiga dos vaksin COVID-19, dan jangkitan dikesan ketika ujian saringan biasa di daerah Qingpu.

Menurut pihak berkuasa, lebih 200,000 penduduk di bandar itu telah melakukan ujian saringan semula dan semua keputusan adalah negatif.

“Daerah kami akan mengikuti langkah pencegahan dan kawalan yang tepat, termasuk mencapai pembersihan dinamik secepat mungkin,” kata Timbalan Ketua Daerah Qingpu, Zhang Yan.

Kerajaan bandar berkata, rancangan untuk membuka semula empat laluan metro mulai Ahad masih dikekalkan.

Penutupan Shanghai dan langkah ketat di bandar lain adalah kesan dasar sifar COVID-19 negara untuk menamatkan wabak yang menular, sedangkan kebanyakan negara dunia lain sudah beransur-ansur kembali normal.

Beijing yang mempunyai populasi 22 juta penduduk melaporkan 62 kes jangkitan baharu untuk 19 Mei, meningkat daripada 55 kes pada hari sebelumnya. – Agensi


KKM batal dua produk kosmetik ada racun berjadual

BANGI, 29 Safar 1445H, Jumaat – Bahagian Regulatori Farmasi Negara (NPRA), Kementerian Kesihatan (KKM) menggesa orang ramai supaya mengelak daripada membeli dan menggunakan dua produk kosmetik yang dikesan mengandungi racun berjadual.

Ketua Pengarah Kesihatan, Datuk Dr Muhammad Radzi Abu Hassan berkata, produk itu ialah Beaute Treatment Cream dan Beaute Nite Cream, yang masing-masing mengandungi hydroquinone, tretinoin, merkuri dan betamethasone 17-valerate.

Beliau berkata, notifikasi produk-produk kosmetik terbabit telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan dijual di Malaysia.

“Merkuri dilarang di dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang.

“Ia juga boleh menganggu perkembangan otak kanak-kanak yang masih kecil atau yang belum dilahirkan. Merkuri juga boleh menyebabkan ruam, iritasi dan perubahan lain pada kulit,” katanya dalam kenyataan.

Menurut Dr Muhammad Radzi, produk yang mengandungi hydroquinone, tretinoin dan betamethasone 17-valerate adalah ubat yang perlu berdaftar dengan Pihak Berkuasa Kawalan Dadah serta hanya boleh digunakan dengan nasihat ahli profesional kesihatan.

Katanya, penggunaan bahan berkenaan akan menyebabkan kesan sampingan kepada kulit seperti iritasi, menghalang proses pigmentasi, kemerahan dan meningkatkan risiko kanser kulit.

Justeru, penjual dan pengedar produk-produk kosmetik ini perlu menghentikan penjualan serta pengedaran serta-merta kerana melanggar Peraturan-Peraturan Kawalan Dadah dan Kosmetik 1984.

“Individu yang melakukan kesalahan di bawah peraturan-peraturan ini boleh dikenakan hukuman denda tidak melebihi RM25,000 atau penjara tidak melebihi 3 tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi 5 tahun atau kedua-duanya untuk kesalahan berikutnya.

“Syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya,” katanya.

Dr Muhammad Radzi turut menasihatkan pengguna produk berkenaan untuk segera menghentikan penggunaannya dan mendapatkan nasihat daripada ahli profesional kesihatan jika mengalami sebarang ketidakselesaan atau kesan advers.

Katanya, orang awam digalakkkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store.


Polis terima 134 laporan berkaitan buku Tommy Thomas

KUALA LUMPUR, 25 Jamadilakhir 1442H, Ahad – Polis telah membuka tiga kertas siasatan berkaitan kandungan buku bekas Peguam Negara Tan Sri Tommy Thomas ‘My Story: Justice in the Wilderness’ yang antaranya didakwa memfitnah dan menghina pelbagai pihak.

Pengarah Jabatan Siasatan Jenayah (JSJ) Bukit Aman,, Datuk Huzir Mohamed berkata, setakat hari ini, polis telah menerima 134 laporan di seluruh negara berhubung perkara itu.

Beliau berkata, siasatan dijalankan Unit Siasatan Jenayah Terkelas (USJT) JSJ Bukit Aman dan akan dilakukan secara terperinci sebelum mana-mana pihak dipanggil untuk dirakam keterangan termasuk Thomas.

“Satu daripada kertas siasatan yang dibuka adalah mengikut Seksyen 500 Kanun Keseksaan kerana memfitnah dan satu lagi kertas siasatan dibuka mengikut Seksyen 203A Kanun Keseksaan (membocorkan maklumat) dan Seksyen 8 Akta Rahsia Rasmi 1972.

“Kertas siasatan ketiga dibuka mengikut Seksyen 4(1) Akta Hasutan 1948 (perbuatan yang mempunyai kecenderungan menghasut),” katanya ketika dihubungi hari ini.

Antara individu yang membuat laporan polis terhadap Thomas ialah bekas Peguam Negara Tan Sri Mohamed Apandi Ali dan bekas Peguam Cara III Datuk Mohamad Hanafiah Zakaria. – Bernama


Sudah jangka modus operandi, penceroboh sengaja lengah notis atur strategi

BANGI, 19 Jamadilawal 1442H, Ahad – Sudahlah diberi penangguhan sehingga empat bulan untuk mengosongkan tanah, kini penceroboh di Raub menuduh pula kerajaan negeri zalim.

Malah, dikemukakan juga permohonan rayuan di mahkamah dan membuat laporan polis untuk menghalang notis merah yang dikeluarkan pihak pihak penguatkuasa untuk mengosongkan tanah sebelum 4 Januari ini.

Presiden Ikatan Muslimin Malaysia (ISMA), Haji Aminuddin Yahaya berkata, semua modus operandi yang digunakan pekebun haram itu sudah pun dijangka, kerana sejak awal mereka ‘bermain’ untuk memanjang keberadaan di tanah itu bagi terus meraih hasil.

Beliau berkata, tindakan melengahkan notis pengosongan tanah membolehkan kumpulan penceroboh terbabit mengatur strategi ke arah ‘menghalalkan’ perbuatan mereka atau sekurang-kurangnya menjarah sebanyak mungkin hasil.

“Kenyataan yang dikeluarkan oleh pihak penceroboh yang mengatakan kerajaan Pahang adalah kejam kerana tidak menghargai pengorbanan pekebun-pekebun haram adalah satu kenyataan menyeleweng dan cuba untuk mengelirukan rakyat.

“Apakah menghalang satu perbuatan haram boleh dikatakan kejam? Apakah pencerobohan tanah dan menidakkan hak kerajaan negeri boleh dianggap salah? Jelas mereka ini adalah berniat jahat dan cuba menyeleweng fakta,” katanya.

Haji Aminuddin berkata, sepatutnya polis perlu menolak sahaja daripada awal laporan yang dibuat kumpulan pekebun haram itu memandangkan keputusan mahkamah pada 23 Disember lalu sudah jelas.

“Tidak logik mengatakan mereka ini miskin dan serba kekurangan. Bisnes apa yang diusahakan 40 tahun, ribuan hektar, tanpa sebarang cukai, memonopoli pasaran dengan harga berlipat kali ganda yang dikatakan serba kekurangan itu?

“Lucu sungguh. Bak kata pepatah, sudah diberi betis hendak peha pula,” katanya.

Sehubungan itu, Haji Aminuddin yang juga Pengerusi Pertubuhan-Pertubuhan Pembela Islam (PEMBELA) mengulangi gesaan supaya penceroboh di Raub dihukum mengikut Seksyen 441 Kanun Keseksaan (Pencerobohan Jenayah) dan Seksyen 425 Kanun Tanah Negara.

Selain itu, kerajaan negeri juga perlu menuntut segala kerugia wang rakyat menerusi hasil cukai yang mencecah jutaan ringgit, katanya.

“Kita mahu ditubuhkan suatu Suruhanjaya Siasatan Diraja (RCI) bagi menyiasat siri-siri pencerobohan tanah yang lain di seluruh negeri Pahang dan setiap daerah.

“Sayah harap agar ada mana-mana ADUN, ahli Dewan Rakyat, ahli Dewan Negara membangkitkannya sekurang-kurangnya di media,” katanya.

Beliau berkata, rakyat dan NGO Islam akan memantau kes ini sehinggalah ia dikembalikan kepada kerajaan negeri, sementara penceroboh dihalau serta didakwa.

“Jangan jadikan alasan kononnya mereka telah membelanjakan ribuan ringgit dan bekerja keras puluhan tahun untuk kerajaan negeri tunduk kepada tuntutan mereka.

“Kerajaan negeri jangan mengalah dan jangan takut, kami dibelakang kalian jika kalian mahu bertindak,” katanya.

Sebelum ini, penceroboh dilaporkan meminta pihak polis menghentikan segala bentuk penguatkuasaan seperti mendirikan sekatan jalan keluar masuk ke kawasan tersebut dan pengusiran.

Save Musang King Alliance (SAMKA) dalam satu kenyataan mengatakan, pihak Pejabat Tanah Raub dan PKPP tidak berhak untuk menghalang pekebun-pekebun keluar masuk bagi mengusahakan ladang mereka sebagai nafkah kehidupan.

“Memandangkan kes hak milik tanah berada di peringkat mahkamah rayuan, pihak mahkamah juga belum menentukan kelayakan pekebun mengusahakan tanah.

“Oleh demikian, pihak Pejabat Tanah Raub dan Perbadanan Kemajuan Pertanian Pahang (PKPP) tidak harus mengambil tindakan sesuka hati,” katanya.


Timbalan Menteri saja layak jadi ibu bapa bertanggungjawab?

BANGI, 18 Rejab 1442H, Selasa – “Rakyat memang pelik bagaimana permohonan cuti panjang 55 hari untuk Timbalan Menteri Wilayah boleh lulus? Amat luar biasa kerana alasannya untuk bersama keluarga yang duduk di luar negara.

“Apakah Timbalan Menteri sahaja layak jadi ibu bapa bertanggungjawab. Rakyat biasa tidak?”

Demikian sinis Ahli Majlis Tertinggi UMNO, Datuk Dr Mohd Puad Zarkashi selepas Timbalan Menteri Wilayah Persekutuan, Datuk Seri Santhara Kumar menjelaskan, keberadaan beliau di New Zealand sejak Disember lalu atas faktor menziarahi keluarga.

Semalam, Santhara menafikan dakwaan pihak yang menuduh beliau ke New Zealand secara ulang-alik sepanjang Perintah Kawalan Pergerakan (PKP).

Beliau menyatakan memohon cuti selama 55 hari bekerja yang disokong oleh Menteri Wilayah Persekutuan, Tan Sri Annuar Musa, pada 10 Disember 2020 dan diluluskan Perdana Menteri, Tan Sri Muhyiddin Yassin, pada 18 Disember 2020.

Ahli Parlimen Segamat itu menjelaskan, tujuan beliau ke New Zealand bagi melawat keluarga terutama anaknya yang sedang melanjutkan pelajaran dalam bidang undang-undang dan menunaikan tanggungjawab sebagai bapa kepada anak berusia sembilan tahun selepas setahun tidak berjumpa, selain isteri yang mengalami masalah kesihatan.

Puad mengingatkan bahawa seorang Yang Berhormat (YB) perlu kerap berada di kawasan apatah lagi di musim pandemik dan banjir.

“Segamat pun tidak kurang terkesan. Cuti dua minggu tidak cukup ke?” soalnya dalam hantaran di Facebook, hari ini.

Selain itu, beliau turut bersimpati dengan permohonan cuti barisan hadapan yang tidak lulus.

“Habis tinggi mereka mohon dua tiga hari sahaja untuk melawat anak dan isteri di luar daerah. YB Dr Santhara bagi alasan, dia mohon cuti dan kelulusan rentas sempadan ke New Zealand kerana mahu menjadi seorang ayah yang bertanggungjawab.

“Apakah rakyat biasa yang dilarang melakukan rentas daerah atau negeri untuk melawat keluarga mereka dianggap ibu bapa tidak bertanggungjawab? Mereka bukan mohon rentas negara,” katanya.

Beliau turut mendakwa ketika Barisan Nasional (BN) memerintah, cuti menteri dan timbalan menteri dibekukan di musim banjir.

“Najib batalkan percutiannya dan terus ke Kelantan yang dilanda banjir besar tahun 2014.

“Apakah jawatan Timbalan Menteri Wilayah tidak penting? Makin berleluasa amalan dua darjat di negara kita,” katanya.


Selangor laksana pemberian 157,000 dos penggalak secara percuma mulai esok

SHAH ALAM, 2 Jamadilawal 1443H, Rabu – Sebanyak 157,000 dos penggalak bagi vaksin COVID-19 akan diberikan secara percuma kepada penduduk di Selangor mulai esok di bawah Program SelVax Booster, kata Menteri Besar Selangor, Datuk Seri Amirudin Shari.

Beliau berkata, penduduk di negeri itu berumur 18 tahun dan ke atas yang telah lengkap menerima dua dos vaksin boleh mendapatkan dos penggalak dengan hadir terus (walk-in) ke klinik Selcare berhampiran.

“Senarai klinik Selcare yang terlibat dalam pelaksanaan program SelVax Booster boleh didapati dalam laman sesawang https://selcareclinic.com/our-clinic/ atau melalui aplikasi SELangkah,” katanya pada sidang media di sini hari ini.

Orang ramai bagaimanapun dinasihatkan untuk mendaftar terlebih dahulu melalui aplikasi SELangkah bagi mendapatkan dos penggalak tersebut untuk mengelakkan kesesakan di klinik berkenaan.

Beliau berkata, dos penggalak yang diberikan adalah jenis Sinovac, yang sesuai diterima oleh mana-mana individu yang menerima apa jua jenis vaksin sebelum ini.

“Dos ini untuk memberikan imunisasi yang lebih kepada masyarakat…keterbuktian dan keberkesanannya mungkin ada kelebihan masing-masing (bagi setiap jenis vaksin) tapi yang nyata Sinovac juga terbukti mampu mengekang risiko yang lebih parah terhadap mereka yang dijangkiti COVID-19,” katanya.

Amirudin berkata, semua maklumat penerimaan vaksinasi dos penggalak melalui program SelVax Booster akan dihantar oleh klinik terlibat melalui aplikasi MySejahtera.

Pada masa yang sama, beliau berkata, program tersebut akan turut dilaksanakan di beberapa lokaliti tertentu berdasarkan permintaan Ahli-Ahli Dewan Undangan Negeri di seluruh Selangor.

Selain itu, kerajaan negeri akan turut melanjutkan Program Pengurusan COVID-19 Assessment Centre dan Pemantauan Pesakit Yang Menjalani Kuarantin Kendiri Melalui Aplikasi SELangkah bagi memperkukuh respons terhadap pandemik tersebut.

“Melalui sistem ini, pesakit berjaya dinilai dalam tempoh masa yang pantas untuk dirujuk bagi rawatan lanjut melalui kaedah telekesihatan atau kemasukan ke pusat kuarantin dan hospital bagi mencegah kematian di rumah (brought-in-dead) dalam tempoh kuarantin,” katanya.

Sehingga 26 November, sebanyak 616,980 rekod pemantauan pesakit telah dilaksana melalui sistem SELangkah dan berjaya mengenal pasti 38,809 kes dengan status kesihatan pesakit merosot semasa menjalani isolasi di rumah. – Bernama


Korban tanah runtuh di India meningkat, 50 masih hilang

NEW DELHI, 1 Zulhijjah 1443H, Jumaat – Jumlah korban akibat tanah runtuh di Manipur, India meningkat kepada 16 orang manakala berpuluh-puluh lagi hilang.

Bencana yang berlaku di tapak pembinaan kereta api pada Khamis itu menyebabkan berpuluh-puluh orang termasuk pekerja dan askar tertimbus di bawah runtuhan tanah.

“Sedih dengan kehilangan nyawa termasuk anggota tentera. Seramai 50 lagi mangsa yang hilang belum ditemukan,” kata Ketua Menteri Manipur N. Biren Singh pada Jumaat.

Kejadian itu berlaku berhampiran stesen kereta api Tupul di daerah Noney, kira-kira 50 kilometer dari Imphal, ibu kota Manipur.

Lapan lagi mayat ditemukan pada Jumaat, menjadikan jumlah korban kepada 16, menurut laporan di laman sesawang NDTV.

Sejak beberapa hari lalu hujan lebat melanda wilayah timur laut India.

Di negeri Assam, banjir dan tanah runtuh telah membunuh kira-kira 140 orang dan menjejaskan lebih tiga juta penduduk di 25 daerah.-  Bernama


Pusat penamaan calon PRK Pulai, Simpang Jeram ditutup 10 pagi

JOHOR BAHRU, 9 Safar 1445H, Sabtu – Pusat penamaan calon (PPC) bagi Pilihan Raya Kecil (PRK) Parlimen Pulai dan Dewan Undangan Negeri (DUN) Simpang Jeram ditutup jam 10 pagi ini, selepas sejam dibuka bermula 9 pagi tadi.

PPC bagi Parlimen Pulai diadakan di Dewan Jubli Intan Sultan Ibrahim di Johor Bahru, manakala PPC DUN Simpang Jeram adalah di Dewan Jubli Intan Sultan Ibrahim, Muar.

Suruhanjaya Pilihan Raya (SPR) menetapkan hari pengundian bagi PRK berkenaan pada 9 September, manakala pengundian awal berlangsung 5 September.

Tempoh berkempen pula ditetapkan selama 14 hari bermula selepas pengisytiharan calon-calon bertanding hari ini, hingga 11.59 malam 8 September nanti.

PRK Parlimen Pulai dan DUN Simpang Jeram diadakan berikutan kematian penyandangnya, Menteri Perdagangan Dalam Negeri dan Kos Sara Hidup Datuk Seri Salahuddin Ayub pada 23 Julai lepas, akibat pendarahan dalam otak.

Proses pemilihan wakil rakyat baharu di Parlimen Pulai melibatkan 166,653 pengundi berdaftar, sementara di DUN Simpang Jeram membabitkan sebanyak 40,379 pengundi dengan Daftar Pemilih Pilihan Raya terkini yang digunakan ialah Daftar Pemilih Tambahan Bulan April Tahun 2023 yang dikemas kini hingga 23 Julai. – Bernama


COVID-19: 19,550 kes baharu hari ini

KUALA LUMPUR, 4 Safar 1443H, Sabtu – Sebanyak 19,550 kes baharu COVID-19 dilaporkan di seluruh negara dalam tempoh 24 jam lepas, sedikit menurun berbanding 21,176 kes semalam.

Pertambahan itu bermakna jumlah kumulatif kes COVID-19 negara adalah 1,960,500 kes.

Ketua Pengarah Kesihatan Tan Sri Dr Noor Hisham Abdullah menerusi hantaran di Twitter dan Facebook memaklumkan Sarawak kekal merekodkan kes harian tertinggi untuk enam hari berturut-turut dengan 3,743 kes hari ini.

Selangor pula mencatatkan kes harian kedua tertinggi iaitu 2,416 kes, diikuti Johor (2,282); Sabah (2,163); Pulau Pinang (1,865); Kedah (1,390); Perak (1,354); dan Kelantan (1,320).

Negeri-negeri yang merekodkan kes harian baharu di bawah empat angka adalah Terengganu (953); Pahang (722); Kuala Lumpur (555); Melaka (490); Negeri Sembilan (198); Perlis (73); Putrajaya (24); dan Labuan (dua). – Bernama


Ekonomi negara mulai stabil, kemuncak 2025

Oleh Siti Hafidah Abd Ghaffar

BANGI, 22 Zulkaedah 1443H, Rabu – Pakar menganggarkan ekonomi negara akan terus meningkat sehingga 2025 selepas berdepan kegawatan ekonomi susulan menghadapi gelombang COVID-19 lebih dua tahun.

Bagaimanapun selepas tempoh berkenaan, tidak mustahil ekonomi akan jatuh kembali.

Justeru, pakar ekonomi, Prof Emeritus Dr Barjoyai Bardai menyarankan rakyat supaya berjimat cermat ketika ekonomi melonjak naik dan menggunakan penjimatan itu ketika ekonomi jatuh.

“Kita perlu sentiasa beringat bahawa dalam dunia ini pusingan akan terus menerus berlaku.

“Kita tidak akan hidup senang sepanjang masa sampai berpuluh-puluh tahun,” katanya ketika dihubungi Ismaweb.net hari ini.

Mengulas lanjut, beliau berkata, pusingan ekonomi akan berlaku setiap 10 tahun dan kemudian berdepan kegawatan.

Namun, kegawatan ekonomi pada kali ini selari dengan penularan COVID-19, walhal katanya ekonomi sedang melonjak pada 2018.

“Sebenarnya (COVID-19) satu alasan untuk mendatangkan kegawatan. Kegawatan ini tidak pernah gagal, mesti akan datang setiap 10 tahun.

“Selepas kegawatan, biasanya kemewahan akan berlaku di mana pasaran dan ekonomi sedang melonjak. Ini sekarang dalam proses bila kita pulih dalam kegawatan, ekonomi akan ‘boom’ selama lima tahun.

“Jadi kita anggarkan akan meningkat terus sehingga 2025 atau 2026,” katanya.


Tiada kesungguhan pemimpin punca usaha martabat bahasa Melayu gagal

Oleh Zuhayati Yazid

BANGI, 25 Syawal 1443H, Khamis – Tiada kesungguhan daripada pemimpin utama menjadi sebab usaha memartabatkan bahasa Melayu dilihat sendu umpama hidup segan mati tak mahu.

Aktivitis bahasa, Datuk Dr Firdaus Abdullah melihat, sikap acuh tak acuh itu menyebabkan kerja-kerja memartabatkan bahasa kebangsaan didukung pejuang bahasa dan pencinta tanah air sahaja.

“Malangnya sejak dari zaman Tun Dr Mahathir diikuti pemerintahan Tun Abdullah Badawi dan Datuk Seri Najib Tun Razak semuanya tidak mengembangkan penggunaan bahasa Melayu dan meletakkan di kedudukan yang sewajarnya.

“Mungkin pemimpin kita melihat dan menganggap bahasa Melayu sebagai kurang penting sedangkan ini adalah bahasa kebangsaan yang perlu didaulatkan demi masa depan negara.

“Tidak mustahil sekiranya dibiarkan anak Melayu di masa akan datang tidak tahu menggunakan bahasa kebangsaan berikutan terlalu mengagungkan bahasa penjajah,” katanya kepada Ismaweb.net, hari ini.

Semalam, Profesor Antropologi Sosial, Jabatan Sains Kemasyarakatan dan Pembangunan, Fakulti Ekologi Manusia, Universiti Putra Malaysia (UPM), Prof Dr Sarjit Singh berkata, masa depan bahasa Melayu dan peranannya sebagai bahasa ilmu akan terancam dan mungkin lenyap sekiranya universiti awam (UA) terus memperlekeh serta menolak penggunaannya secara meluas.

Malah beliau berpendapat, martabat bahasa Melayu perlu diangkat di universiti terlebih dahulu jika mahu memajukannya.

Dalam pada itu, Firdaus berkata, usaha kini perlu digembleng bagi merevolusikan minda orang Melayu supaya menyedari bahawa bahasa Melayu mempunyai nilai yang tinggi.

“Sekiranya tidak melakukan dengan serius dan bersunguh-sungguh usaha ini tidak membawa kejayaan dan hanya dijadikan usaha yang sia-sia,” katanya.


Wartawan Pakistan dipecat selepas sertai lawatan ke Israel

NEW DELHI, 30 Syawal 1443H, Selasa – Seorang wartawan penyiaran Pakistan dipecat kerana menyertai lawatan ke Israel anjuran kumpulan asing yang mahu mempromosikan hubungan pro-Israel di negara Islam.

Menteri Penerangan dan Penyiaran Pakistan Marriyum Aurangzeb berkata, wartawan itu menyertai lawatan itu dalam “kapasiti peribadinya,” menurut Pakistan Television Corporation (PTV).

“Wartawan penyiaran PTV itu telah ditamatkan perkhidmatannya,” katanya.

Pakistan tidak mengiktiraf negara Israel dan menyokong penubuhan negara Palestin yang merdeka dengan Baitulmaqdis sebagai ibu negaranya.

Lawatan itu yang turut dihadiri warga Pakistan-Amerika mencetuskan perbalahan di Pakistan, mendorong kerajaan untuk menjelaskan bahawa tiada perubahan dalam dasarnya berkenaan dengan negara Yahudi itu.

Antara yang mengkritik lawatan itu adalah bekas perdana menteri Imran Khan yang membangkitkan isu itu pada perhimpunan awam.

Sementara ahli parlimen Jamaat-e-Islami Mushtaq Ahmad Khan menuntut agar kerakyatan Pakistan bagi warga Pakistan-Amerika dibatalkan.

Lawatan itu ditaja oleh sebuah organisasi bernama Sharaka, yang mendakwa diasaskan oleh “pemimpin muda dari Israel dan wilayahTeluk”, dengan beberapa pejabat di rantau Teluk Arab dan Israel.

Ia bertujuan untuk mengambil kesempatan daripada perjanjian “Abraham Accords” baru-baru ini untuk mewar-warkan di dunia Islam pengiktirafan bagi Israel, khususnya di negara-negara Arab.

Presiden Israel, Isaac Herzog menyifatkan pertemuan dengan kumpulan Pakistan-Amerika itu sebagai “pengalaman yang mengagumkan.”

Kementerian Luar Pakistan menolak “pandangan mana-mana delegasi dari Pakistan yang melawat Israel” dan menegaskan bahawa “tiada sebarang perubahan” dalam dasar tradisional negara itu mengenai Palestin.

“Laporan lawatan berkenaan adalah anjuran NGO asing yang tidak berpangkalan di Pakistan,” kata kementerian itu dalam satu kenyataan pada Ahad.

Ia menyebut terdapat konsensus nasional mengenai isu Palestin.

“Penubuhan sebuah Negara Palestin yang merdeka, berdaya maju berdasarkan sempadan sebelum 1967 dan Al-Quds Al-Sharif (Baitulmaqdis) sebagai ibu kotanya, selaras dengan resolusi PBB dan OIC yang berkaitan, adalah penting untuk keamanan yang adil dan berkekalan di rantau itu,” kata kementerian itu. – Bernama


Taufan Noru pula badai Filipina

MANILA, 29 Safar 1444H, Isnin – Presiden Filipina, Ferdinand Marcos mengisytiharkan penutupan sekolah dan pejabat kerajaan susulan ribut tropika kategori tiga melanda pulau utama Luzon selepas mendarat di ibu negara Manila.

Hampir 8,400 penduduk telah dipindahkan terlebih dahulu dari laluan Taufan Noru – yang semakin lemah dengan angin berkelajuan 175 kilometer sejam (kmj) dan tiupan sehingga 290kmj selepas mendarat.

Penerbangan dibatalkan, perkhidmatan feri dihentikan dan laluan bas ditutup apabila hujan lebat serta angin kencang menumbangkan polis dan memutuskan bekalan elektrik.

Marcos menggantung sesi sekolah dan pejabat kerajaan di Luzon, yang menyumbang lebih dua pertiga daripada ekonomi dan kira-kira separuh daripada 110 juta penduduk negara itu.

Kementerian tenaga memberi tumpuan penuh terhadap semua kemudahan berkaitan tenaga di kawasan yang dilanda taufan, kata Marcos di Facebook.

Bursa Saham Filipina memberitahu, dagangan akan digantung pada Isnin berikutan hujan lebat melanda di ibu negara dan wilayah berdekatan.

Filipina sebuah kepulauan dengan lebih 7,600 pulau, menyaksikan purata tahunan 20 ribut tropika yang menyebabkan banjir dan tanah runtuh.

Pada 2013, taufan Haiyan salah satu taufan tropika paling kuat pernah direkodkan, yang membunuh 6,300 orang.

Taufan Noru yang bergerak ke arah barat merentasi wilayah pengeluar beras di Luzon, mungkin akan muncul di Laut China Selatan pada awal Isnin.

Noru melanda selepas sembilan bulan taufan besar memusnah sebahagian negara, membunuh lebih 400 mangsa dan menyebabkan ratusan ribu penduduk hilang tempat tinggal. – Agensi


Dakwaan Anwar, Muhyiddin serah kepada Agong buat keputusan

KUALA LUMPUR, 25 Safar 1442H, Selasa – Tan Sri Muhyiddin Yassin berkata beliau menyerahkan kepada kebijaksanaan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk membuat keputusan, berhubung dakwaan Presiden PKR Datuk Seri Anwar Ibrahim memiliki majoriti di Dewan Rakyat.

Perdana menteri berkata, kuasa penuh Yang di-Pertuan Agong itu terkandung dalam peruntukan perlembagaan negara, dan seharusnya rakyat perlu memberikan kepercayaan kepada Baginda, dalam membuat keputusan berkaitan dakwaan tersebut.

“Saya sebenarnya tidak mengikuti perkara itu. Saya serahkan kepada kebijaksanaan Yang di-Pertuan Agong. Tuanku adalah seorang yang bijaksana, faham dari sudut peranan baginda sebagai yang di-Pertuan Agong. Peruntukan dalam perlembagaan dan sebagainya itu, adalah dalam kuasa penuh Yang di-Pertuan Agong.

“Maka kita harus memberikan kepercayaan kepada baginda untuk memutuskan apa yang sepatutnya diputuskan,” katanya dalam sidang media secara langsung di kediamannya di Putrajaya hari ini.

Terdahulu, Anwar dalam sidang media khas beberapa jam selepas menghadap Yang di-Pertuan Agong, memaklumkan telah mempersembahkan dokumen ‘sahih’ sokongan lebih 120 Ahli Parlimen terhadapnya kepada Al-Sultan Abdullah.

Menurut Muhyiddin, beliau percaya Al-Sultan Abdullah adalah orang yang paling layak untuk membuat keputusan dalam hal tersebut, kerana keutamaannya kini adalah untuk menguruskan ekonomi negara yang terjejas akibat wabak COVID-19.

“Saya tidak mahu mengulas mengenai perkara itu (Anwar menghadap Agong). Apa yang penting bagi saya, keputusan daripada Agong, Seri Paduka Baginda adalah yang paling layak membuat keputusan, dan beliau akan buat keputusan berdasarkan kepada Perlembagaan.

“Keutamaan saya adalah uruskan negara. Saya masih berada di sini sebagai perdana menteri. Tugas dan amanah saya mesti dilaksanakan. Yang menjadi perhatian utama adalah COVID-19 dan ekonomi negara,” tambahnya. – Bernama


Semua undang-undang akan digunakan terhadap penunjuk perasaan

BANGKOK, 4 Rabiulakhir 1442H, Jumaat – Perdana Menteri Thailand, Prayuth Chan o-cha berkata, semua undang-undang akan digunakan terhadap penunjuk perasaan yang melanggar undang-undang ketika ketegangan politik terus meningkat di negara itu.

Pengumuman itu dibuat dua hari selepas tunjuk perasaan antikerajaan menjadi ganas sehingga menyebabkan 55 orang cedera, termasuk enam yang mengalami kecederaan akibat terkena tembakan ketika berkumpul di luar Parlimen.

Ketika ribuan penunjuk perasaan mengadakan perhimpunan di sekitar bandar raya ini mendesak perubahan politik, Prayuth yang juga Menteri Pertahanan berkata, tiada tanda-tanda menunjukkan ketegangan itu semakin berkurangan.

Beliau berkata, kerajaan dan semua pihak yang berkaitan telah berusaha mencari jalan penyelesaian secara aman dengan penunjuk perasaan berdasarkan kerangka perundangan yang ada dan sistem yang diamalkan oleh kerajaan demokratik.

“Ketika ini, ketegangan masih tinggi dan berpotensi berkembang menjadi konflik, yang mungkin boleh menyebabkan timbul keganasan. Keadaan ini akan merosakkan institusi kerajaan yang dihormati dan juga membahayakan keselamatan rakyat.

“Kerajaan akan meningkatkan semua tindakan dan menggunakan semua undang-undang sedia ada terhadap penunjuk perasaan yang melanggar undang-undang atau melanggar hak dan kebebasan warga lain,” katanya.

Beliau berkata, tindakan undang-undang yang akan diambil adalah mengikut sistem perundangan negara itu.

Tunjuk perasaan di luar Parlimen pada Selasa bertukar ganas apabila polis rusuhan menembak meriam air dan gas pemedih mata untuk menyuraikan para penunjuk perasaan.

Prayuth berkata, pasukan keselamatan telah melakukan tindakan yang terbaik untuk memastikan keselamatan orang ramai.

“Semua langkah diambil dengan berhati-hati dan sesuai dengan standard antarabangsa yang bertujuan menjaga kesejahteraan di samping berkompromi, demi kepentingan terbaik bagi negara dan rakyat Thailand,” katanya.

Sejak pertengahan Julai, para penunjuk perasaan antikerajaan berkumpul di Bangkok dan bandar lain, mengulangi tuntutan mereka untuk perubahan politik, termasuk pengunduran Perdana Menteri, pembubaran Parlimen, meminda Perlembagaan dan reformasi terhadap sistem monarki. – Bernama


Scam dalam talian semakin menjadi-jadi ketika PKP

KUCHING, 3 Muharram 1443H, Khamis – Polis sedang berusaha mencari 18 individu, termasuk dua wanita, untuk membantu siasatan kes penipuan e-dagang atau pembelian secara dalam talian.

Ketua Polis Daerah Kuching, ACP Ahsmon Bajah berkata, polis mempunyai identiti suspek, yang berusia antara 25 dan 63 tahun, tetapi sebilangan mereka kini berada di luar negara.

Katanya, suspek terlibat dalam kes penipuan pembelian dalam talian melalui pelbagai platform, seperti Facebook, Instagram, Michat, Wechat, Shopee, mudah.com, Carousell dan Lazada.

“Mereka terlibat dalam kegiatan haram dari 2019 hingga Jun tahun ini. 79 orang berusia antara 19 dan 57 menjadi mangsa mereka, dengan kerugian dianggarkan berjumlah RM729,208.80.

“Pasukan penyiasat khas untuk kes penipuan dalam talian telah diaktifkan untuk mengesan suspek,” katanya kepada pemberita di ibu pejabat polis daerah di sini, hari ini.

Ahsmon mengatakan terdapat peningkatan ketara dalam kes penipuan e-dagang yang dilaporkan di Kuching dari Januari hingga Jun tahun ini, terutama dalam tempoh Perintah Kawalan Pergerakan (PKP), ketika orang ramai beralih ke membeli-belah dalam talian kerana pelbagai sekatan pergerakan.

“Terdapat sejumlah 61 kes yang dilaporkan dalam enam bulan pertama tahun ini, dengan kerugian berjumlah RM403,386.80,” katanya.

Tahun lalu, sebanyak 12 kes dilaporkan melibatkan jumlah kerugian sebanyak RM88,542 berbanding enam kes yang melibatkan kerugian sebanyak RM237,280 pada tahun 2019.

“Penipuan dalam talian atau kes penipuan meningkat secara drastik semasa pelaksanaan PKP kerana kebanyakan orang tinggal di rumah, lebih suka atau terdorong untuk membeli barang secara dalam talian.

“Orang-orang ini (penipu) biasanya menawarkan produk di platform dalam talian lebih murah daripada barang yang dibeli di kedai untuk menipu pengguna membeli produk mereka dan membuat pembayaran,” katanya.

Orang ramai boleh menghubungi CCID Scam Response Centre di talian 03-26101559 jika mereka mempunyai pertanyaan berkaitan dengan jenayah komersial, termasuk kes penipuan e-dagang.


Kalau DAP tak anti-Melayu, kenapa enggan sokong 153, hak Bumiputera?

Oleh Siti Hafidah Abd Ghaffar

BANGI, 4 Syaaban 1442H, Khamis – “Kalau bukan anti-Melayu kenapa enggan sokong (Perkara) 153 dan hak Bumiputera?”

Demikian persoalan dilontarkan Presiden Pertubuhan Minda dan Sosial Prihatin, Datuk Seri Ramesh Rao susulan dakwaan Setiausaha Organisasi Kebangsaan DAP, Anthony Loke Siew Fook, kononnya DAP bukan diasaskan untuk menentang orang Melayu.

Terdahulu, dalam sebuah program khas bersempena ulang tahun ke-55 DAP yang berlangsung secara dalam talian, Anthony berkata, perlembagaan serta asas perjuangan parti itu tidak sama sekali mencerminkan yang DAP anti terhadap kaum Melayu atau mana-mana kaum.

Ahli Parlimen Seremban itu berkata, sentimen atau pandangan berkenaan hanya sekadar tohmahan yang dilempar bagi memburukkan imej DAP kepada masyarakat.

Dakwanya, cerminan buruk yang diberikan terhadap DAP adalah propaganda yang menyatakan bahawa parti itu merupakan lawan buat masyarakat Melayu.

Atas dasar itu, Ramesh mempersoalkan mengapa DAP tidak memberi jawatan tertinggi dalam DAP kepada kaum Cina dan India.

“Kenapa tak galak (orang) Cina masuk polis dan tentera?

“Kenapa enggan tegur Cina yang kerap hina Raja-Raja Melayu dan yang perlekeh Perlembagaan negara?,” soalnya.

Pada masa sama, Ramesh yang juga bekas ahli DAP mendesak parti itu fokus dalam membantu negara.

“Kurangkan sentimen perkauman dan budaya menghasut,” tegasnya.


Ambil kira semua faktor sebelum beli rumah di lot komersial

BANGI, 1 Jamadilawal 1442H, Rabu – Pembeli disaran membuat langkah bijak serta tidak membeli rumah kerana terikut-ikut cita rasa kehidupan semasa, yang akhirnya membuatkan diri sendiri merana.

Dr Mohd Zairul Mohd Noor berkata, trend pembinaan dalam kalangan pemaju swasta kini cenderung kepada pembangunan bercampur membabitkan pembinaan rumah di lot komersial.

Pensyarah Kanan, Pakar Perumahan dan Industri Pembinaan, Fakulti Rekabentuk dan Senibina, Universiti Putra Malaysia (UPM) itu berkata, pembangunan bercampur itu membabitkan pembangunan transit (TOD), yang menawarkan pembangunan bertingkat dan lengkap dengan kemudahan terkini serta berhampiran kawasan kerja.

Beliau berkata, disebabkan perubahan gaya hidup pembeli rumah, terutama golongan muda eksekutif, pemaju kini berlumba-lumba menawarkan pakej perumahan sarat kemudahan tambahan.

Jelasnya, jika 10 tahun dahulu kebanyakan perumahan di lot komersial hanya mencukupi dengan kemudahan kolam renang dan gymnasium, kini pelbagai kemudahan lain ditawarkan pemaju bagi ‘memancing’ pembeli muda.

Katanya, ini termasuk penyediaan kawasan rekreasi, yoga, kompleks beli-belah, kafe dan landskap menarik.

“Namun, harus diambil perhatian kesemua fasiliti itu ada harganya.

“Dengan pembinaan pelbagai fasiliti, pembeli juga harus bersetuju membayar kos penyelenggaraan semua fasiliti dalam pakej pembelian perumahan.

“Pakej ini dipanggil parsel aksesori diselia badan penyelia (MC) dilantik selepas sekurang-kurangnya 25 peratus daripada jumlah agregat unit syer terjual oleh pihak pemaju,” katanya menulis di Berita Harian hari ini.

Mengulas lanjut, Mohd Zairul berkata, kebanyakan masalah bermula apabila pembayaran bagi menyelenggara fasiliti tidak berjaya dikutip secara konsisten.

Justeru, beliau berkata, Akta Pengurusan Strata (SMA) memperketatkan pengawasan bagi menyita harta pemilik culas membayar kos penyelenggaraan bulanan.

Katanya, pelbagai kajian dijalankan berkaitan permasalahan timbul hasil proses penyelenggaraan dan hak MC dilantik bagi memastikan semua fasiliti tidak terabai.

“Pembeli di kawasan lot kediaman komersial juga harus mempunyai akta berbeza berbanding pemilik di lot kediaman biasa yang tidak membabitkan pembangunan bercampur.

“Pembeli yang sudah membuat keputusan untuk membeli di lot komersial juga harus akur mengenai tarif yang akan dikenakan lebih tinggi berbanding kediaman di lot perumahan,” katanya.

Selain itu, beliau berkata, terdapat pro dan kontra bagi kedua-dua pemilikan di lot kediaman dan lot komersial.

Oleh itu, katanya, pembeli perlu mengambil kira semua faktor sebelum membuat keputusan membeli perumahan di lot komersial.

“Perumahan ialah pelaburan termahal dalam hidup. Selain harga, pembeli harus mengambil kira pelbagai faktor seperti akses tempat kerja, isu keselamatan dan reka bentuk projek perumahan.

“Bagaimanapun, bagi pembeli muda, akses pemilikan hartanah agak terbatas, memandangkan pembeli muda baru sahaja bekerja dan tidak mempunyai wang deposit mencukupi bagi membayar wang pendahuluan pembelian,” jelasnya.


Isu kewarganegaraan: Cadangan pindaan Perlembagaan akan dipersembah kepada Majlis Raja-Raja

BANGI, 3 Zulhijjah 1444H, Khamis – Pindaan Perlembagaan Persekutuan membabitkan isu kewarganegaraan akan dilakukan secara komprehensif bagi menghentikan amalan memberi status kerakyatan secara automatik kepada warga asing yang bermastautin di negara ini melebihi tempoh tertentu.

Menteri Dalam Negeri, Datuk Seri Saifuddin Nasution Ismail berkata, perkara itu penting untuk menangani jumlah pertambahan penduduk yang terlalu ramai akibat amalan terbabit selain membabitkan isu berkaitan anak kepada ibu warga Malaysia yang lahir di luar negara.

“Kalau dulu, pernah ada di Sabah melalui keputusan Majlis Keselamatan Negara (MKN) satu ketika dulu, seseorang yang bermastautin di Sabah lebih 30 tahun, dia terus mendapat warganegara.

“Kemudian kalau dia bermastautin antara 15 hingga 30 tahun, dia boleh mendapat status pemastautin tetap dan anak yang lahir daripada ibu bapa pemastautin tetap, boleh mendapat kewarganegaraan.

“Itu menyumbang kepada pertambahan penduduk di Sabah, sampai sekarang kita hadapi masalah, ia terlalu ramai. Jadi kita cadang amalan seperti itu dihentikan,” katanya.

Saifuddin menegaskan, beliau telah membentangkan cadangan pindaan Perlembagaan membabitkan isu kewarganegaraan itu kepada Jemaah Menteri, semalam.

Bagaimanapun, cadangan pindaan itu akan dipersembahkan kepada Majlis Raja-Raja (MRR) pada 12 Julai ini dan jika mendapat perkenan, akan dibentangkan di Parlimen hujung tahun ini.